amanoisuno/poet huggingface dataset:
答惇上人七首  其四 饒節
少矜平子四愁詩，晚學趙州十二時。千里故人不解事，書來猶寄竹枝辭。
答惇上人七首  其五 饒節
漫說一言能蔽詩，五千同具剎那時。向來可與言詩者，得志方能不害辭。
答惇上人七首  其六 饒節
鐵面禪師駡學詩，爲憐虛度太平時。須知十萬八千偈，不比人間絕妙辭。
答惇上人七首  其七 饒節
非是談禪非說詩，相逢無處亦無時。爐烟趺坐對終日，舊社知音去不辭。
雨中同無求遊龍山勝相觀丈六金銅像歷諸小剎無求作詩紀事次其韵三首  其一 饒節
細雨無烟晝不開，杖藜同訪古如來。聲求色見無非道，舉似時人一任猜。
雨中同無求遊龍山勝相觀丈六金銅像歷諸小剎無求作詩紀事次其韵三首  其二 饒節
芒鞋印雨涉泥行，誰是官人誰是僧。我已無心慕支遁，君今寧復愧孫登。
雨中同無求遊龍山勝相觀丈六金銅像歷諸小剎無求作詩紀事次其韵三首  其三 饒節
剝啄敲門驚隙塵，開門隨處得清新。獨憐桂子花開處，不見題詩病道人。
上竺知客肇師示蘇仲豫參寥唱和韞秀堂二絕句求和因追次其韵二首  其一 饒節
光明奇秀豈能藏，草自纖柔檜自長。不待博山薦沉水，道人親佩法身香。
上竺知客肇師示蘇仲豫參寥唱和韞秀堂二絕句求和因追次其韵二首  其二 饒節
休話紛紛故惱渠，似持鐘鼓樂爰居。西來未欲深藏跡，人境聊須暫結廬。
師節受業師慈慧公喜草書得海老琴訣之妙以醫隠於會稽比以草書四詩招師節歸山師節次其韵報之余亦爲賦四首  其一 饒節
弦上平生要妙聲，只知求古不求名。遥憐月下無人處，滿寫千秋萬古情。
師節受業師慈慧公喜草書得海老琴訣之妙以醫隠於會稽比以草書四詩招師節歸山師節次其韵報之余亦爲賦四首  其二 饒節
肘後神方濟物深，得之於手應之心。好山不惜能分客，歲晚當容支道林。
師節受業師慈慧公喜草書得海老琴訣之妙以醫隠於會稽比以草書四詩招師節歸山師節次其韵報之余亦爲賦四首  其三 饒節
平生春蚓秋蛇手，他日陽春白雪歌。况有古靈歸論道，似師此樂世無多。
師節受業師慈慧公喜草書得海老琴訣之妙以醫隠於會稽比以草書四詩招師節歸山師節次其韵報之余亦爲賦四首  其四 饒節
百戰將軍老不衰，年來白髮漸垂垂。稽山自古多嘉遁，不爲鱸魚更好歸。
送印大師參靈峰卿老 饒節
四海無家一道人，雲山未肯便安身。冷泉亭畔腰包去，芝草峰邊更問津。
乞石菖蒲 饒節
香綠茸茸一寸根，清泉白石共寒溫。道人好事能分我，留取斕斑舊蘚痕。
蜜蜂 饒節
風雨蕭蕭早晚天，放衙時節也隨緣。晨參暮請真叢席，不似癡人更說禪。
次韵贈高致虛四首  其一 饒節
向來桃李恰隨流，策策風枝又作秋。但得相如完璧去，何妨季子敝貂遊。
次韵贈高致虛四首  其二 饒節
意君劍履上青雲，豈謂相逢猶問津。柱後惠文如束濕，何妨且作自由人。
次韵贈高致虛四首  其三 饒節
聞君小隠近山溪，野水平橋竹遶籬。名利區中無此妙，不須辛苦問蓍龜。
次韵贈高致虛四首  其四 饒節
靈隠冷泉天下奇，與君同俯碧琉璃。更尋天竺上下寺，休問荀楊大小疵。
送通上人爲長蘆行乞 饒節
白蘋風作蓼花秋，萬頃寒濤卷底流。八百道人禪定起，送君持鉢上行舟。
送玘上人 饒節
文章小技竟何須，富貴浮雲付與渠。衲子平生一拄杖，從來不用護身符。
偶成 饒節
松下柴門閉綠苔，只有胡蝶雙飛來。蜜蜂兩股大如繭，應是前山花已開。
謝人送石菖蒲 饒節
我有隨身萬斛泉，解令平地湧濺濺。一寸菖蒲十二節，謝師連石送泉邊。
長老欲敲去竹枝透風作凉以頌止之 饒節
寒梢展盡玉玲瓏，細葉斜枝翠幾重。何必敲開損高節，此君元自有清風。
題宗子趙明叔盤車圖後 饒節
跌宕平生萬里程，盤車一展老心驚。溪昏樹暗牛爭力，似聽當年風雨聲。
漢上示衆 饒節
鳬雁紛紛不自由，往來長爲稻粱謀。令人却憶遼天鶴，萬里無雲漢水秋。
眠石 饒節
靜中與世不相關，草木無情亦自閑。挽石枕頭眠落葉，更無魂夢到人間。
王通判雪中來訪以頌謝之 饒節
料峭嚴風雪滿山，駝裘絮帽叩松關。知公不減王子敬，乘興何妨見戴還。
晚起 饒節
月落庵前夢未回，松間無限鳥聲催。莫言春色無人賞，野菜花開蝶也來。
雙池通老以笋見遺發之皆腐矣作頌戲之 饒節
竹雛何事出山遲，據案開緘謾朵頤。聞道蒼筤三十萬，可能渾長化龍枝。
閏老求席因以戲之 饒節
百丈曾於堂上卷，趙州只向日中鋪。贈師七尺高低具，尚打當年鼓笛無。
謝洞山和尚惠蔞蒿種 饒節
等推三界納秋毫，錯被人呼世外高。已辦綠簑青蒻笠，溟濛烟雨掐蔞蒿。
和曾伯容梅詩二首  其一 饒節
氣壓春工千萬枝，灑然開我合琉璃。知渠有美自難禁，不待雪深風勁時。
和曾伯容梅詩二首  其二 饒節
欲開不開香滿枝，小池枝映碧琉璃。嶺頭功德真相似，不點光明待幾時。
待不愚入山未至 饒節
天寒歲暮山骨冷，一枝兩枝梅半開。酌泉煮茗湯欲竭，彌天道人猶未來。
謝扶上人裝毗盧像 饒節
道人散步過茅堂，憐我毗盧塵覆藏。戲出當年三昧手，一彈指頃放毫光。
江上 饒節
秋江渺渺秋風急，蘆花不飛露猶濕。江頭倚杖不逢人，鷺鷀飛上漁舟立。
送化士 饒節
白雲深處白崖山，松下巖邊自往還。折得一枝巖上草，贈渠分衛到人間。
送張師哲秀才出山 饒節
已向塵籠透此身，來尋擊竹悟心人。眠雲未暖出山去，溪月松風可負君。
張師哲求襪樣 饒節
贈子倚松真襪樣，不須裁減不須增。青山自有白雲襯，莫向紅塵取次行。
榮大師昔從余出應天寧後爲洞山古羊副莊往來稱之因作小頌爲寄 饒節
年來落莫卧巖谷，故人來會巖中宿。夜深燈火話西來，重悟當年庵畔竹。
送璞和尚出應雙泉之命 饒節
漢東諸國隨爲大，兄出何妨應有緣。想見梁家庵畔景，白雲流水舊風烟。
檀越許分一株素馨見贈作小詩速之 饒節
順陽春色元無數，只有秋芳恐未聞。好事霍侯人不及，許將秋色爲中分。
贈潁昌府化士 饒節
異時得交天下士，觸目琳琅珠玉間。年來林下龜藏六，一見道人聊解顔。
應上人作法華佛事過余求頌爲作短偈 饒節
未明心地法華轉，心地明時轉法華。老子年來渾不會，野梅開過竹橫斜。
謝徐通叔 饒節
麝香朱李小而香，白杏流沙昔未嘗。好事北園高隠者，筠籠剪露寄禪房。
寄馮大辯二首  其一 饒節
閱禮敦詩數范公，威名千古在羌戎。范公遠矣偏裨老，猶挾仙方可療窮。
寄馮大辯二首  其二 饒節
須髯如戟老將軍，未試平生劍有神。聖世清明疑不用，且將方術濟時人。
送雙泉祥氈頭 饒節
自古叢林建立遲，說人無數作人稀。阿師卷角三冬暖，恰趁開爐作供時。
送古上人化漆金州 饒節
松外寒梅已破春，道人持鉢是行人。停舟山畔功成後，早晚歸來細問津。
再送古上人 饒節
危徑湍溪六月寒，阿師分衛入雲端。有人不辨師真僞，舉似山僧短偈看。
贈相師 饒節
枯木巖中一病夫，問生何處著榮枯。却須自把軒轅鏡，還見從來面目無。
常上人還鄉省視其師 饒節
道人行脚半天下，忽打輕包歌式微。莫作趙州中夜遁，古靈且度出家師。
次韵周提刑出鄧鄙五首 饒節
旌旗肅肅卷秋風，赤脚兒童挽乃翁。使者回看爲農喜，年來衣履不穿空。
次韵周提刑出鄧鄙五首 過厲山驛 饒節
古木參天枝欲傾，秋風時發半巖聲。厲山擬作故園夢，山雨蕭蕭夢不成。
次韵周提刑出鄧鄙五首 過漢東 饒節
野菊秋深滿意黄，一川禾黍擁人香。懸知歲樂農無事，已見茅簷壓酒嘗。
次韵周提刑出鄧鄙五首 棗陽值雨 饒節
莫雨凄凄鴉著林，綠苔隨意上牆陰。問儂此雨妨農否，漠漠無言念更深。
次韵周提刑出鄧鄙五首 普照寺觀竹 饒節
招提夜宿竹連村，似對諸郎孤竹君。獨倚胡床人靜後，總將塵事付浮雲。
次韵答周提刑二首  其一 饒節
負弩先馳入翠藍，溪光山綠擁征驂。夜堂數刻談名理，却勝平生四海參。
次韵答周提刑二首  其二 饒節
神遊曾已徧巖巒，占吉當知便賜環。值遇貴人真有意，竚看騰躍起鯢桓。
次韵春日寄山中故友二首  其一 饒節
世人紛紛有底急，利欲著身如束濕。道人擺去鄰虛塵，拄杖芒鞋當收拾。
次韵春日寄山中故友二首  其二 饒節
雨過殘春一掃空，哦詩自遶菊蘭叢。詩成封寄山中舊，風靜鶑啼日破中。
別草庵 饒節
非利非名非有求，浩然乘興亦南遊。白雲出洞初無累，綠水逢坳本暫留。石徑不移松雨曉，茅簷長付竹風秋。客來欲問庵中主，楖栗橫挑四百州。
陳道人世緣不順隠於術餬其口於四方云將復如京師乞憐於輕財重義之士冀或有憐之者因其求頌爲作短句 饒節
雨後蜂忙燕啄泥，野薔薇過柳華飛。道人抱藝行天下，好語春鵑似見幾。
寄襄陽求天麻圓 饒節
老僧卧病四告朔，苦無靈藥與携扶。聞道天麻能肉骨，襄陽耆舊見憐無。
洞山宗禪師欲刻五百大阿羅漢又建大閣居之其門人欽上人實領其化緣事爲作小偈送之 饒節
老師略展摩天手，便有兒孫建大功。五百大士安栖日，漢江千古起清風。
贈皇甫道人 饒節
三界從來不易安，那堪家火更烹煎。吾家幸有清凉地，枕上從頭子細看。
薔薇 饒節
薔薇作架高一丈，準擬春風如許長。可憐條間一寸葉，中有嫩色三月香。
贈熊正臣 饒節
渾金璞玉世甚鮮，衣冠有識共因之。年來訪道倚松室，泥牛鬭入醴泉池。
和劉仲高過虎溪絕句 饒節
先生自得遊山體，竹杖芒鞋手自提。莫問山僧山裏路，曹侯谿是舊時谿。
和愚和尚梅頌 饒節
年年春色總輸梅，長向百花頭上開。却恨今年春獨晚，正須乘月爲公來。
曲留仲高 饒節
倚松卧病林下寺，想望朋友如天人。况公座有千里駿，爲我少留君勿嗔。
戲邀道人觀殘花 饒節
尚有殘春已可憐，那堪宿雨夜濺濺。道人若有惜春意，赤脚來看也直錢。
趣舒以明主簿入山二首  其一 饒節
官人許過一年餘，官行有律不可虛。此來偶有山中便，願公叱馭莫徐徐。
趣舒以明主簿入山二首  其二 饒節
春色過人速如電，及此花時天意深。殘春轉覺春可惜，願公作意來追尋。
贈徐道人 饒節
茂林脩竹陰陰地，昔日曾爲爛漫遊。道人况有人倫鑒，爲煮新芽更一甌。
韓承務過余求頌 饒節
官人騎馬松門外，下馬敲門眉目清。休問西來他日意，遶籬無數竹雞鳴。
祝大夫解房州印過山有頌次韵 饒節
年來養病卧巖阿，多謝龐公盡室過。若詢擊竹家風事，休把虛空更撮摩。
贈祝大夫令人 饒節
三十年來訪道場，驪珠奪得是尋常。今日倚松重借問，摩尼從此轉晶光。
早起作頌訪愚禪師 饒節
曉日瓏璁竹入門，石魚吼處恰翻身。老夫遽起無餘事，收拾兒童訪道人。
范機宜磨頭晝眠有作次其韵 饒節
散髮臨流性所便，不携裀褥借雲眠。山童抱杖立戶外，不索仙陀未敢前。
送春 饒節
誰知春事妙無窮，費盡東君多少工。朝來再遶朱欄看，獨有淮陽一朵紅。
芍藥花開招大衆看 饒節
年來春色妙無窮，芍藥今朝又破紅。寄語滿堂枯木衆，野花香徑好携筇。
仲高留題轉物堂亦次其韵 饒節
轉物堂前春爛漫，楊花斷送今無餘。故人過我勿厭數，免寄寒溫一束書。
感新荷 饒節
新荷貼貼鋪水面，要渠起立良獨難。一朝時至鶴鷺立，清凉月下飛翻翻。
黄蝶 饒節
黄栗留鳴日正長，酴醾開盡一川香。南園表裏皆濃綠，黄蝶無稽輥地狂。
薝蔔 饒節
浩蕩園林風雨聲，鵓鳩撩亂亦悲鳴。作毬刺芥風吹盡，薝蔔林中特地清。
百舌 饒節
多能百舌弄春晴，解作春風百鳥聲。獨立高林千尺上，黄鸝無數不能鳴。
嘲杜鵑 饒節
杜鵑終日苦言歸，只解言歸不見機。青山本是渠歸處，猶向風前怨落暉。
歸鴻 饒節
愛夏堂前風卷簾，歸鴻無數過前簷。杜鵑只解催渠去，應爲南方六月炎。
山間 饒節
杏子黄時麥已收，槐陰重疊柳條柔。山中活計無疆界，却鄙人間萬戶侯。
石竹 饒節
桃李濃時恰退藏，甘隨蕭艾隠風光。轉物堂前春欲絕，稍依宮樣試嚴粧。
聞故人來 饒節
鳴鳩逐婦喧不休，浮雲作雨方西流。倚松卧病無佳處，聞道故人疾乃瘳。
聞杜鵑 饒節
落月過山風露清，雞聲未作天欲明。杜鵑不管人殘夢，南枝飛過北枝鳴。
示衆看花 饒節
尚有餘春可盡歡，何須終日遶闌干。倚松庵畔見春後，人間春色不須看。
訪韜光庵主不遇 饒節
紫蕨伸拳筍破梢，柳光飛盡綠陰交。道人閉口不知處，黄栗留鳴鵲在巢。
寄呂善叔主簿 饒節
倚松卧病山林下，每荷明公特見憐。但得此身常受供，不妨明月在秋天。
贈善公華嚴法師 饒節
京國馳名四十年，華嚴說罷復談禪。夜來一昔真懺悔，果然明月在秋天。
贈呂無求縣丞約遊嵩少 饒節
白葛烏紗松徑遥，溪聲激激雨蕭蕭。樂山樂水自仁智，爭利爭名渠市朝。今日不須沽酒引，他年豈待作詩招。懸知三十六峰下，祗麽相尋共寂寥。
贈毛雍玉縣丞謝到山中 饒節
何事凌寒带曉暾，高才不肯簿書昏。別峰小寺已鳴磬，夾道短籬猶閉門。雨後松枝渾黛綠，凍餘泉竇尚春溫。聊將二物方君德，富貴功名不足論。
答呂居士寄詩 饒節
長憶吟詩對短檠，詩成重改又雞鳴。如今老矣無心力，口誦君詩繞竹行。
題骨觀畫 饒節
白骨纖纖巧畫眉，髑髏楚楚被羅衣。手持紈扇空相對，笑殺傍觀自不知。
春 饒節
盡道春多雨，傷摧花鳥空。不知春態度，尤在綠蔭中。
紅梅 饒節
嬌朱淺淺透冰光，瘦倚疏篁半出牆。雅有風情勝桃杏，巧含春思避冰霜。融明醉臉籠輕暈，斂掩仙裙蹙嫩黄。日暮風英墮行袂，依稀如著領巾香。
偈 饒節
剝剝剝，裏面有蟲外面啄。多少茫茫瞌睡人，頂後一錐猶未覺。若不覺，更聽山僧剝剝剝。
贈陳成季 饒節
兩公待我以國士，是時公亦同在門。今日江頭看使節，令人泪溼漢江雲。
寄謝無逸 饒節
雲山低處堪投老，文史他年不療窮。富貴可求吾亦嬾，眼看餘了化王公。
佛米贊 饒節
時平主聖，萬國自靖。不殺而成，不征而正。矯矯虎臣，無所用命。移將東南，介我佛會。久聞吾曹，念佛三昧。喑嗚叱咤，化爲佛聲。三令五申，易爲佛名。一佛一米，爲米三升。自升而斗，自斗而斛。念之無窮，太倉不足。
句  其一 饒節
閒携經卷倚松立，試問客從何處來。
句  其二 饒節
政須送與王摩詰。
頌 詹榮
木魚原來無肚腸，聲聲喚我出鑊湯。佛法原來無多子，王婆頭上戴丁香。
岐王宮侍兒落髮爲尼 張叔夜
六尺輕羅染麴塵，金蓮步穩襯湘裙。從今不入襄王夢，剪盡巫山一朵雲。
寄題靖安呂延平釣臺 張叔夜
豫章富人物，歷數煩僂指。先生釣璜孫，盛德邈相似。却顧徐洪輩，瑣瑣詎足記。修竹照清漪，邂逅聊復爾。吾君邁周文，未省獵渭水。矧此江之湄，相距數千里。會遇偶有時，必爲蒼生起。
句 馮澥
臘腊批紅玉，霜梨割紫金。
挽張總管叔夜 董俊
南道勤王仗壯猷，襄陽果幸尚無憂。可憐一具英雄骨，不扈君王過白溝。
清江曲  其一 蘇庠
屬玉雙飛水滿塘，菰蒲深處浴鴛鴦。白蘋滿棹歸來晚，秋著蘆花一岸霜。
清江曲  其二 蘇庠
扁舟繫岸依林樾，蕭蕭兩鬢吹華髮。萬事不理醉復醒，長占烟波弄明月。
後清江曲  其一 蘇庠
層波渺渺山蒼蒼，輕霜隕木蓮葉黄。呼兒極浦下笭箵，社甕欲熟浮蛆香。
後清江曲  其二 蘇庠
輕蓑淅瀝鳴秋雨，日暮乘流自相語。一笛清風萬事休，白鳥翩翩落烟渚。
臞庵 蘇庠
王郎臞庵摩詰詩，烟花遶舍江遶籬。石渠東觀了無夢，筆床茶竈行相期。古人已往不可作，甫里顧有今天隨。灣頭蟹舍豈著我，請具蓑笠懸牛衣。
草堂 蘇庠
笛弄松江明月，蓑披笠澤歸雲。若話青霄快活，五侯何處如君。
浮天閣  其一 蘇庠
臞庵主人天與閑，回欄飛閣臨滄灣。晴波渺渺雁行落，坐見萬頃穿雲還。百年有底付鳥翼，未暇著脚鴛鸞間。徑須呼酒澆磈磊，莫遣暝色霾烟鬟。
浮天閣  其二 蘇庠
玉蟾飛入水晶宮，萬頃琉璃碎晚風。詩就雲歸不知處，斷山零落有無中。
浮天閣  其三 蘇庠
秋落空江動碧虛，黄蘆洲渚雁飛初。我來欲訪鴟夷子，爲掛西風十幅蒲。
平遠堂  其一 蘇庠
柳外西風六幅蒲，野塘睡鴨對舂鉏。如何喚得王摩詰，畫作江南烟雨圖。
平遠堂  其二 蘇庠
寒蘆淅淅催秋晚，浦雨溟溟憶去年。它日未埋黄土陌，爲君重賦補亡篇。
送舉書記歸天台 蘇庠
卷衲下蒼壁，夜光容暗投。人追道林輩，詩入杼山流。風吹蒹葭雨，雁橫江漢秋。須煩紫籐杖，聊與白雲留。
送天台則上人還浙東 蘇庠
溪南溪北鳥啼處，樹頭樹底梅已空。絕歎不如木上座，伴君千疊夕嵐中。
送天台珪上人 蘇庠
雨暗蒹葭浦，烟青楊柳津。有勞修月手，來訪卧雲人。落筆向來事，無錐今歲貧。故山何處是，落日大江濱。
送呂山友遊天台 蘇庠
床頭蘿月厭同攀，發興東吳萬疊間。森木已深溪上屋，瘦藤穿盡雨餘山。黄梅綠李看來熟，長簟北窗誰與閒。此別故應頻作惡，一樽何日慰勤艱。
次劉晞顔韵 蘇庠
校書絕足騰飛黄，不數向來何與江。錦囊詩句隨雲表，十襲未啟心先降。
送行 蘇庠
語別既不易，況與子同生。如何携手好，忽作千里行。
挽張彥知 蘇庠
敵騎乘秋入，妖氛擁賊營。孤城控淮海，百口付柴荆。徒想回天力，空餘戀闕情。艱難思報主，炯炯寸心明。
送李巨源赴洮湖陳氏館 蘇庠
蟠胸歷歷鄴侯書，落筆奔奔走坂車。辦作五言玉節信，直拚病渴馬相如。
詩一首 蘇庠
聊輟清都玉筍班，虎符猶得控荆蠻。已見五溪談笑了，坐追九辨典刑還。
戲成小詩留子靜兄 蘇庠
秋霜一夜到枯荷，奈此江南秋色何。蘄君未作一成去，同聽竹窗鴻雁過。
送錢仲韶機宜南歸天台 蘇庠
尺五城南客，能過仲蔚居。烟霏深寂歷，雲樹晚扶疏。老去一無著，詩成百不如。喜無招隠作，仍免絕交書。
題張公洞 蘇庠
銅棺之南山復山，捫蘿絕壁蘚苔斑。只今何處可容足，乞我石房雲一間。
宿飛來峰下 蘇庠
吳中未歷佳山水，湖上懷思去惘然。雲去雲歸兩峰寺，鷗飛鷗沒夕陽天。客愁官渡落花雨，歸夢下湖春水船。想得對床成夜語，何須隴月向人圓。
送子經歸臨安 蘇庠
牛背行將老，鷗沙盟已寒。蒓鱸付張翰，書札報任安。古學飽胸次，驚瀾翻筆端。西湖千頃月，留取醉眼看。
陶隠居畫像贊 蘇庠
蕊珠妙言，字照編簡。雲霾三館，其人則遠。世衰道喪，完節者鮮。臨終之歎，作世和篇。
惠安寺 蘇庠
沙溪烟絕雨纔通，無數深紅間淺紅。山店落英春寂寂，青旗吹盡柳花風。
德友近在咫尺乃不相過因成小詩上呈 蘇庠
十日已吹梅信風，絕憐未許一尊同。喜君不減習主簿，愧我殊非龐德公。
德友求薝蔔花栽戲作小詩代簡 蘇庠
問訊雲蘿小隠家，剡藤醉墨半欹斜。酒餘落筆已殊絕，發興不須薝蔔花。
題唐頹山風漪軒 蘇庠
竹陰既疏明，流泉復清駛。佳響聞山禽，凉風澹然至。幽人此安禪，閱世一嬉戲。何必周八垠，是中有能事。
至湖上 蘇庠
沙晚水痕碧，蕭蕭蒲葦秋。鴻飛遵遠渚，木落見滄洲。藤杖吟還倚，風帘行可休。有懷誰共語，暝色起林丘。
贈邑令章夏 蘇庠
弦歌武城宰，遺芳歎漢官。莫懷千載憂，且畢今日歡。亭午百吏散，曲肱謝喧煩。况看古錦句，落筆酬江山。
句  其一 蘇庠
但見金華仙伯語，筆端丘壑飽經心。
句  其二 蘇庠
休言貧病惟三篋，已辦借書無一鴟。
句  其三 蘇庠
去止書三篋，歸亡酒一鴟。
句  其四 蘇庠
慚無安世書三篋，濫得揚雄酒一鴟。
句  其五 蘇庠
斯人活國計，不數管及蕭。
句  其六 蘇庠
惟公廊廟姿，骨相宜珥貂。
句  其七 蘇庠
飽聞胸次有雲夢，語作驚瀾翻舌端。
句  其八 蘇庠
騎鯨公子漢於菟，並駕殊非李與蘇。
句  其九 蘇庠
晚喜此士來相親，呼童汲澗濯玄雲。
句  其一○ 蘇庠
江南溪工琢溪玉，淒風瑟瑟江作縠。
句  其一一 蘇庠
古屋茆茨小。
句  其一二 蘇庠
慇懃今日一時開。
句  其一三 蘇庠
雨過亂蓑堆野艇，月明長笛和菱歌。
句  其一四 蘇庠
斷崖絕壑元無主。
句  其一五 蘇庠
竹裏江梅寒未吐。
句  其一六 蘇庠
乞得東風一杖藜。
句  其一七 蘇庠
眼底青山映寂寥。
句  其一八 蘇庠
穿花却與共扶藤。
句  其一九 蘇庠
迎春不負千金諾。
天台山中偶題 釋祖可
傴步入蘿徑，綿延趣最深。僧居不知處，彷彿清磬音。石梁邀屢度，始見青松林。谷口未斜日，數峰生夕陰。凄風薄喬木，萬竅作龍吟。摩挲綠苔石，書此慰幽尋。
霜餘溪上 釋祖可
水似秋蛇巧作蟠，山如濃翠擁高鬟。清風明月元無主，乞我烟蘿茅數間。
李伯時作淵明歸去來圖王性之刻於琢玉坊病僧祖可見而賦詩 釋祖可
坐上柴桑墟落烟，眼中百里舊山川。候門稚子似無恙，三徑巾車人絕憐。尚友當須今逸少，丹青寧復老龍眠。流傳匪獨遺怡玩，端使懦夫懷凜然。
次吳伯江所藏文湖州山水韵 釋祖可
乘空作山川，妙絕借墨色。曲折千里素幅間，來自吳興白蘋客。乃知瀟湘洞庭岸，平吞胸中寄筆力。清霜摇落江海空，如聞冥冥度驚鴻。重樓複閣底處所，使我絕欲空濛中。吳侯吳侯安用許，浪迫歸心赴翛渚。如何喚得江上船，一卧蒼波占烟雨。
書余逢時所作山水  其一 釋祖可
江勢卷十萬頃，村墅掩三四家。落雁驚橫烟水，小舟欹著寒沙。
書余逢時所作山水  其二 釋祖可
折葦非關秋色，飛鷗元自斜行。坐上忽驚丘壑，窗間那有瀟湘。
書余逢時所作山水  其三 釋祖可
江南江北岸，飽歷此山川。誰信著筆力，盡驅來眼前。野橋分道路，古木薄風烟。我欲徑歸去，沙頭人挽船。
詠秦處士作枯松 釋祖可
秦郎真是舊摩詰，寫出崔巍霜雪姿。林壑卷簾相照映，坐令公子發幽思。
求初老墨梅 釋祖可
手開玉璽心希有，乃得橫烟冰雪枝。枯木堂中安用許，適堪病眼發新詩。
墨梅 釋祖可
不向江南冰雪底，乃於毫末發春妍。一枝無語淡相對，疑在竹橋烟雨邊。
書性之所藏伯時木石屏  其一 釋祖可
此自是我輩物，而乃落君家房。尚喜周旋顧盼，無憂犖确風霜。
書性之所藏伯時木石屏  其二 釋祖可
淡巃嵷烟雨色，老槎牙霜霰痕。想見湘岑落木，霧連江月昏昏。
書性之所藏伯時木石屏  其三 釋祖可
胸中定自有此，筆端乃一見之。摧却岌峨天柱，來成咫尺峨嵋。
書秦處度所作松石 釋祖可
憐君作詩自無敵，遊戲詩餘畫成癖。高堂奮袖風雨來，霜幹雲根動秋色。長懷祝融天柱峰，萬年不死之喬松。觀君此畫已無斁，不復望雲支瘦筇。
觀壯輿所藏伯時馬 釋祖可
平生徒說追風足，厭見駑駘飽芻粟。劉侯爲出二馬圖，緬想權奇在坰牧。本朝不伐大宛城，公初得之無乃驚。胡沙燕山在吾目，短草落日低邊明。雄姿忽作風動壁，意氣騰驤欲無敵。前者驕矜後者馳，信矣能先鳥疾飛。圉人亦復神超然，亮作俗肉勤加鞭。吁嗟駿骨世定有，良樂不逢長棄捐。
廬山十八賢 釋祖可
不能晉室扶傾覆，盡作西方社裏人。豈意一時希有事，翻令元亮兩眉顰。
絕句 釋祖可
琴到無弦聽者希，古今唯有一鍾期。幾回擬鼓陽春曲，月滿虛堂下指遲。
靖節祠 釋祖可
靖節非傲世，带恥爲人束。鬰然霜雪姿，受正如松獨。高歌歸去來，自種松與粟。寓意琴書間，處己審纓足。傾觴三徑醉，頹然忘寵辱。江山有遺跡，庶以拯流俗。
香林許惠南溪茶作詩促之 釋祖可
午窗湯餠違煩渴，安得雲腴作短兵。仙鼎望公能遣贈，只今兀坐聽歌聲。
贈中上人 釋祖可
能來不能款，竟欲與公言。促策望山去，未須違世喧。輕帆收落日，獨鳥向前村。我亦動歸思，一峰烟靄昏。
乞梅 釋祖可
朔風吹盡西山雪，合有早梅凌雪開。不應占看野塘上，分我一枝春色來。
乞霜柑 釋祖可
殊非海外羅浮樣，亦勝洞庭霜後黄。此實君家能獨有，何時分餉齒牙香。
酬才上人送霜柑  其一 釋祖可
霜柑寄我莫言少，但得向人懷抱佳。渺渺新愁入思夢，晚雲連雁雪連沙。
酬才上人送霜柑  其二 釋祖可
日向南雲望幾回，無因懷抱得重開。憑君莫惜錦囊句，盡作銀鈎蠆尾來。
乞菖蒲 釋祖可
飽聞雲根九節，不改四時鬰然。願見明窗棐几，淺葉瘦碧相鮮。
秋懷 釋祖可
霜禽驚呼山麓音，霜風急吹溪上林。羲和攬轡不可緩，夏后苦身驚寸陰。橫河明明月皎皎，遠山蒼蒼水深深。哀鴻萬里繞雲陣，遊子不眠中夜心。
春閨 釋祖可
雪晴梅破發幽香，鶑作春聲入畫堂。多少玉人魂夢斷，不勝情况恨更長。
秋屏閣 釋祖可
袖手章江浄渺然，倚風殘葉舞翩翩。霜鷗睡渚白勝雪，霧雨含沙輕若烟。楊柳一番南陌上，梅花三弄遠雲邊。匣鳴雙劍忽生興，我欲因從東去船。
句  其一 釋祖可
潄壑夜泉響，掃窗春霧空。
句  其二 釋祖可
故人江北江南岸。
句  其三 釋祖可
懷人更作夢千里，歸思欲迷雲一灘。
句  其四 釋祖可
窗間一榻篆烟碧，門外四山秋葉紅。
句  其五 釋祖可
此身未是尋真客，慚愧尋真觀裏人。
句  其六 釋祖可
清霜羣木落，盡見西山秋。
句  其七 釋祖可
味方河朔葡萄重，色比瀘南荔子深。
句  其八 釋祖可
千山指去程。
句  其九 釋祖可
驚湍拍岸浮。
句  其一○ 釋祖可
杖履尋春事。
句  其一一 釋祖可
湖山雖不語。
句  其一二 釋祖可
悠悠蘭渚動歸思。
句  其一三 釋祖可
蒼崖古木靄烟蘿。
句  其一四 釋祖可
一任此身同轉蓬。
句  其一五 釋祖可
一葦鳴桹下渺然。
句  其一六 釋祖可
有時羅襪步微月，想見江妃相與娛。
句  其一七 釋祖可
茅簷欹送晚，苔徑曲邀春。
句  其一八 釋祖可
亂山爭夕陽。
絕句 何正平
坐見茅齋一葉秋，小山叢柱鳥聲幽。不知疊嶂夜來雨，清曉石楠花亂流。
句 何正平
一枝春瘦雪初消。
詠石菖蒲 釋藴常
細水圍棋石，纖纖手自移。幾年離雁蕩，萬里到天池。浮玉春風後，小姑烟雨時。它年懷勝絕，魂夢亦清奇。
詠蘭 釋藴常
目斷山河恨莫裁，折芳猶記小徘徊。細看葉底春風面，疑自幽篁影下來。
送空上人 釋藴常
過了梨花春亦歸，小窗新綠正相宜。白頭更作西州夢，細雨青燈話別離。
天竺道中 釋藴常
紫蘭含春風，日暮香更遠。澗道水平分，曲折渡清淺。飛花當面墮，顛倒落苔蘚。念此芳意闌，歸思紛莫遣。
知止亭晚望寄清大師 釋藴常
柳繞平湖綠映堤，欄干人靜夕陽遲。歸鴉欲盡千林暝，白鳥飛來一段奇。短髮緣愁分壯志，斷雲含雨入新詩。不堪更作懷人恨，歌罷竹枝成別離。
別蘇養直 釋藴常
老去難爲別，愁邊更著秋。碧蘆圍野水，落日滿行舟。雁斷西風急，天寒古寺幽。兩鄉無百里，能寄短書否。
登虎丘即事 釋藴常
九月凭欄已怯風，鬢霜留我客愁中。夕陽看盡烟生樹，野水無情天四空。
春日 釋藴常
燒燈過了客思家，獨立衡門數晚鴉。燕子未歸梅落盡，小窗明月屬梨花。
江村 釋藴常
江村風急葦花飛，漠漠吹烟樹影稀。亦有人家沙際住，夕陽雞犬傍人歸。
游天台赤城山 釋藴常
拄藜扶我過橋東，便覺晴嵐翠掃空。紫府百年藏玉簡，丹崖千丈挹仙風。釋籤書到新羅國，卧佛巖連舊梵宮。稽首導師悲願在，我寧辛苦守詩窮。
句  其一 釋藴常
斷橋人寂寂。
句  其二 釋藴常
塵埃自衮衮。
句  其三 釋藴常
歸舟藏別浦。
句  其四 釋藴常
碧澗流紅葉。
句  其五 釋藴常
雲寒湖貼貼。
句  其六 釋藴常
端爲故人留。
句  其七 釋藴常
愁來獨賦詩。
句  其八 釋藴常
柳色葱葱官渡平。
句  其九 釋藴常
十年歸夢滿青山。
句  其一○ 釋藴常
月生更愛欄干影。
句  其一一 釋藴常
白髮青燈兩無語。
句  其一二 釋藴常
寒涕垂頤獨掩關。
句  其一三 釋藴常
吸江亭下雨初晴。
句  其一四 釋藴常
正是周王二月時。
句  其一五 釋藴常
細看橫枝閒綠筠。
句  其一六 釋藴常
眼明端爲小遲留。
句  其一七 釋藴常
欄干倚徧斜陽晚。
句  其一八 釋藴常
愁裏有詩人不會。
句  其一九 釋藴常
小舟夜宿越州城。
句  其二○ 釋藴常
全是蓬萊十月天。
句  其二一 釋藴常
拄杖尋詩獨自行。
句  其二二 釋藴常
竹裏梅花映白頭。
句  其二三 釋藴常
夢迴彷彿三更後。
句  其二四 釋藴常
一枝斜映小窗明。
句  其二五 釋藴常
不須更覓吳州畫。
句  其二六 釋藴常
詩到揚州定清絕。
句  其二七 釋藴常
夕陽無語淡烟初。
句  其二八 釋藴常
斷腸重看白鷗盟。
句  其二九 釋藴常
青山斷處夕陽垂。
覆射辭 鍾傳客
太歲當頭立，諸神不敢當。其中有一物，猶带洞庭香。
絕句 牧童
草鋪橫野六七里，笛弄晚風三四聲。歸來飽飯黄昏後，不脫蓑衣卧月明。
偈三首  其一 釋元靜
君王了了，將帥惺惺。一回得勝，六國平寧。
偈三首  其二 釋元靜
行年七十老躘踵，眼目精明耳不聾。忽地有人欺負我，一拳打倒過關東。
偈三首  其三 釋元靜
自己田園任運耕，祖宗基業力須爭。悟須千聖頭邊坐，用向三塗底下行。
頌古六首 即心即佛。 釋元靜
即心即佛，鐵牛無骨。戲海獰龍，摩天俊鶻。西江吸盡未爲奇，火裏生蓮香拂拂。
頌古六首 狗子無佛性。 釋元靜
趙州狗子無佛性，七佛如來合掌聽。須彌岋崿舞三臺，海水騰波行正令。
頌古六首 野狐。 釋元靜
長蛇偃月，鐵旗鐵鼓。坐斷乾坤，輝騰今古。曾騎鐵馬入重城，手握金鞭賀太平。
頌古六首 女子出定。 釋元靜
懷藏日月，八面玲瓏。袖裏金鎚，鮮血通紅。香風拂拂，華雨濛濛。兵隨印轉處，萬里長虹。將逐符行時，些子神通。
頌古六首 僧問瑯琊清浄本然。 釋元靜
清浄本然云何，忽生山河大地。大小瑯琊禪師，借人鼻孔出氣。出得氣，有巴鼻，昨夜那吒生八臂。
頌古六首 無縫塔。 釋元靜
皎潔天心月，朦朧徧九垓。三秋黄葉落，二月牡丹開。每睹南來雁，常詢北方五臺。均提童子報，拾得在天台。
偈 僧某
因山見水，見水忘山。山水俱忘，理歸何所。
呈法演偈答倩女離魂話 普融知藏
二女合爲一媳婦，機輪截斷難回互。從來往返絕縱由，行人莫問來時路。
詩一首 毛伯英
鐵鎖沉沉截碧江，風旗獵獵駐危檣。禹門縱使高千丈，放過蛟龍也不妨。
示李朝請偈 釋吉
家賊惱人孰奈何，千聖回機祇爲他。遍界遍空無影跡，無依無住絕籠羅。賊，賊，猛將雄兵收不得，疑殺天下老禪和，笑倒鬧市古彌勒。休，休，不用將心向外求，回頭瞥爾賊身露，和贓捉獲世無儔。世無儔，真可仰，從茲不復誇伎倆。怗怗安家樂業時，萬象森羅齊拊掌。
藕 胡致隆
平生冰雪姿，七星羅心胸。豈無有絲毫，上裨天子聰。而不自薦達，胡爲乎泥中。沈痾政無頼，安得君從容。其子亦可憐，風味如乃翁。
瘞鶴銘詩 胡致隆
當年誰爲裹玄黄，潮打孤城草木荒。華表竟無新信息，斷碑空有碎文章。雲埋紫蓋峰何在，烟鎖青田道正長。遥想華亭披道氅，夜隨明月過錢塘。
題吳生畫桃源圖 胡致隆
王宰五日畫一石，左思十年賦三都。誰似今時吳道子，咄嗟能辦武陵圖。武陵不與人間隔，可憐舊日無尋覓。蒼蒼烟水只依然，試倩漁舟問消息。
冬寒 胡致隆
倚天松骨冷，背日海雲高。淮上人垂櫜，閣中客贈袍。
登鐵甕城 胡致隆
雉堞巍然歲月長，古今知閱幾興亡。吳王殿裏笙歌罷，煬帝城邊草木荒。萬里烟霞歸洞急，一川風月渡江忙。
星子樓 胡致隆
葛中藤杖竹籧篨，靜夜江樓縱目初。海獸擎山出彭蠡，玉龍銜水下匡廬。三更雲盡猿啼露，十里月寒人捕魚。已問湖山借圭角，他年來此老漁樵。
仰山 胡致隆
山下清泉迸石流，山前松竹自春秋。猿吟古寺偏深處，雲集諸峰最上頭。一老有靈飛窣堵，二神無語鎖寒湫。諸天更在藤蘿外，欲到峰前恨未由。
玉山道中 胡致隆
江南江北水茫茫，水闊山遥道路長。細雨來時麋角解，春風歸去馬蹄香。市橋落日明官柳，古渡行人上野航。景物端宜入圖畫，孤城回首带斜陽。
喜曹劉二從事見過 胡致隆
蕭蕭細雨鎖柴門，喜見風流二使君。俊逸萬春猶錄事，清新子建尚參軍。飄零世路詩千首，寥落江湖酒一尊。多病揚雄謝來往，暮年誰更可論文。
句  其一 胡致隆
金山頂上看回雁，鐵甕城西聽杜鵑。
句  其二 胡致隆
細雨滕王閣，春風孺子亭。
太華山 譚綸
樓閣憑天起，山門傍斗開。香烟凝碧落，瑞氣壓蒼苔。古殿藏金屋，仙人卧玉隈。泉飛千澗雪，風送萬峰雷。星辰光滿袖，疑是法鐙來。
句 方勺
三十年前曾見夢，茲遊端可冠平生。
廣勝寺 王荀
重遊蕭寺十年過，四望風烟景若何。東北嶺高明月遶，西南川遠夕陽多。地饒勝概連靈岳，民足豐年藉綠波。却笑山僧無忌憚，一生安處在巍峨。
遊白鶴觀 李昭玘
春歸數十朝，八九不暇出。萌芽日夜發，百觜競撐突。駕言謁仙祠，古像懷彷彿。白鶴來何時，蒼檜暮蕭窣。雲霞斷人世，往事已荒忽。解纓濯泉流，深澈幾照骨。毛寒不敢視，下必有神物。昔人斯徜徉，音影詎磨沒。嗟予質汙下，見亦被呵咄。仰慚逍遥遊，未忍塵土汩。時須挹高風，爲我一吹拂。
從張聖塗乞石 李昭玘
先生築高隠，趣好清且獨。雲龍峰上石，跋草自鏨斸。發竅號陰怪，窮根攬坤腹。山靈不敢愛，鞭叱滿崖谷。危躋已穿履，大載幾折軸。直欲起巖巖，未容買碌碌。心營合天造，指化出神速。突兀傲中巔，憑陵勇雙矗。獸蹲目睥睨，龍攫腰回蹙。縮脰立幽鳥，擎顱卧孤犢。鯨鱗老廉利，相角怒撐觸。軒昂鶴引咮，贔屭鼇跂足。騰空快高思，排峭驚醉目。伊余朅來遊，步百吟周復。願從乞其餘，伴我東牆竹。猿鶴莫相嗔，此客意非俗。常令月色照，敢使塵土辱。日待風雨來，起看空遶屋。
送王子中南歸筠州 李昭玘
荆山美璞昔未發，鬼神訶守誰可奪。妙工伐石强剖抉，試之烈火皎冰雪。長虹射天晝不滅，夜堂流光墮明月。堅厚粹溫函正氣，不許時人巧雕礪。羞與佩環爭細碎，直登丘壇薦天帝。世無琅玕來作貢，楚人未售空長慟。索價當高勿輕用，緹囊十襲須珍重。
送徐州舉人赴省試 李昭玘
淮夷之珠照夜明，泗濱之石聲泠泠。昔時大禹致方物，神光玉色羅廣庭。比年入獻多豪英，褒雄妙思相憑陵。飄飄束書去觀國，瘦馬踏雪鬚垂永。長廊白晝天宇清，落筆冉冉風雲生。千官拱笏赭袍近，碧溝新柳黄鸝鳴。金撾虎士傳姓名，魚龍卷尾隨雷聲。州人洗眼望歸期，會約春風載酒迎。
送李容甫歸北都 李昭玘
先生讀書不下堂，堂上有客語琅琅。弟子出觀如堵牆，怪君眉彩生光芒。北都晁夫子，一別久相望。君來道信問，使我開肺腸。三日不改服，猶覺芝蘭香。平生寡投分，一笑且云樂。慇懃發黄卷，鈍吻慳應□。大杵撞啞鐘，已厭音響惡。更慚河伯觀，未易窮海若。索寞歲華晚，颼颼黄葉秋。歸心劇流水，忽忽不可留。固知此鱣鯨，肯託尋常溝。直須見老聃，可化南榮儔。海州歲有沖天鵠，卵如萍實光琢玉，蜀鷄眇然何敢伏。羽成不須求日浴，一舉將驚萬人目。
雪堂詩寄子瞻 李昭玘
愁雲蔽日昏風發，鵝毛大片舞空闊。陰崖冰壓木枝折，一鳥不飛人足絕。山翁口掉肩擁褐，斫竹撐茅勞架結。堂成不用巧丹涅，却畫東坡四山雪。羣石嶄嶄爭皎潔，門外堂間兩清洌。萬境一心同瑩徹，石床雲生濕肌髮。布被颼颼冷於鐵，半夜哀猿叫山月。山翁高哦響修越，不道妻啼憂米竭。世事薰膏付灰滅，長安高門奔請謁。赤日炙背沙埋轍，僕夫汗流馬吐舌。三謁不逢腹欲爇，怒氣恐成疽毒裂。狂走不須求扇暍，此堂一登能濯熱。
謝劉主簿見和乞石詩 李昭玘
官居太疏冷，門外少車跡。蕭蕭此君軒，爲我慰窮寂。貪饕起餘慕，遠乞南山石。形模太詭陋，此詠費搜摭。蝦蟆欲上甕，作氣屢跳躑。心知不可强，怒癭猶鼓息。但勞旁者觀，笑爾不量力。君能惠然來，抵鵲輕尺璧。明月投我懷，坐上光彩溢。神心巧鎸鑿，變化出胸臆。高言寫豪壯，健讀口終吃。衝風卷海濤，蕩潏迷四極。陣馬脫重圍，戰士皆辟易。使人魂魄沮，三日不敢食。嗟余性頑闇，兀兀寡知識。臃腫終天年，不願借雕飾。翻憐孤僻中，趣味得所適。拂石雲生手，誦詩風滿腋。此應長不饑，富貴乃毒腊。人生多苦辛，嗜好須自擇。
昂昂千里駒 李昭玘
昂昂千里駒，逸氣吞九區。東馳越夕兔，西走窮朝烏。關山一息過，躑躅疑有無。快哉穆天子，遠駕周四隅。嘶聲想雲海，弄影有天衢。昆丘距赤水，度足纔須臾。眷言芻粟恩，豈敢論形軀。雄心忽摧頓，倦步成躊躇。日暮路途遠，天寒毛鬣疏。此時垂耳心，可復輕疲駑。
泛泛水中鳬 李昭玘
泛泛水中鳬，上下聲相呼。徜徉信波浪，澡濯羞泥汙。晴洲漾蘋荇，雨岸眠菰蒲。飲啄亦自足，飛遊誰我拘。侯門大池籞，富屋夸庖厨。何慚久垂翅，未願輕投軀。雖非黄鵠舉，幸與白鷺娛。逃烹笑窮雁，啄腐嗟饑烏。三秋熟粱稻，萬里開江湖。寄言澤中子，何用張羅□。
飛鴻亭 李昭玘
平野浩空闊，危甍兀岧嶢。臘盡風日好，春回冰雪消。朱弦試揮手，度響何翛翛。此意復誰共，古人今寂寥。眷彼澤中鴻，欻起如回飆。悠然薄天末，去去不可招。愧無雙羽翰，萬里同飄颻。人生本蕭散，知慮勞煎燒。恈恈覘聲利，傴僂隨紛囂。安知出世間，造適皆逍遥。帝鄉果何在，久願追松喬。行歌歸去來，五斗空折腰。
敺雀行 李昭玘
田間小兒杖敺雀，雀飛上枝不敢落，繞樹咒駡語聲惡。三時耕鋤一時穫，老牛力盡石田薄。五龍作嗔風吐雹，赤烏燒雲龍見逐。南村賣桑北村熟，狐尾毿毿穗齊屋。縣門大書催賦粟，南關飛輓夜摩轂。掃舂縛箕十指禿。一米未炊汝先啄，直須殺汝償我腹。田父坐語兒，雀不暴人人亦饑。但令家雀千羣飽，莫使征西戰馬肥。
春日遊西池 李昭玘
雨餘風日暖，野塘春水滿。天影倒浮人，鏡光環射眼。蘭船不可上，漠漠低烟晚。歸路已埃塵，滄波鳬鵠遠。
觀江都王畫馬 李昭玘
落落名王唐帝孫，筆端飛洒只逡巡。風雲絕足知何在，粉墨餘姿若有神。可信權奇盡龍種，不應腲脮失天真。驊騮寂寞龍眠死，更復何人接後塵。
暮冬書懷贈次膺四首  其一 李昭玘
一氣推遷星復回，人生常苦歲華催。凍雲欲雪雁聲過，臘酒正香梅信來。晝夢每因啼鳥喚，柴門獨爲故人開。自憐衰晚無多事，心地都成一寸灰。
暮冬書懷贈次膺四首  其二 李昭玘
不住寒岩不姓龐，亦無短艇釣清江。門庭晝寂人欹枕，几案春生日上窗。五鼎甘心爭逐獸，萬夫落膽看尋橦。何如種取東皋秫，爛醉床頭酒百缸。
暮冬書懷贈次膺四首  其三 李昭玘
多病猶憑藥可醫，若爲換却鏡中絲。人生得意一搔癢，世事循環千弈棋。幸有歸來陶令計，何須惆悵杜秋詩。慇懃田父勞相語，天命吾今不復疑。
暮冬書懷贈次膺四首  其四 李昭玘
慚愧儒冠誤此身，塗窮何假問通津。門前羅雀正吾事，牆角負暄非世人。自喜小槽長有酒，獨驚華髮不便春。知君澤畔成新築，擬荷鋤犁去卜鄰。
出郭閒步 李昭玘
城市不在眼，始知天宇寬。田園休歲事，風物似江干。茅屋上斜照，水烟生晚寒。徑須追野老，笑語暫盤桓。
寇彥時自歷下歸携古鐵刀白石壓尺見贈因以二詩答之 白石壓尺 李昭玘
素質並琳瑯，磨礲若截肪。動摇風莫慮，點污墨須防。色带泉流潤，聲含磬韵長。願登青玉案，時助寫雲章。
寇彥時自歷下歸携古鐵刀白石壓尺見贈因以二詩答之 古鐵刀 李昭玘
戰地久埋沒，洪爐爲再燒。曾因土花缺，不逐血魂銷。擬借庖丁手，寧懸筆吏腰。柔鉛勿多忌，一割定相饒。
次韵庭玉弟暮春作 李昭玘
小雨廉纖春欲歸，桃花吹盡燕來遲。閉門却有宜人處，簾幕陰陰睡起時。
戲贈閻漢臣廟令 李昭玘
香火餘金月十千，指呼巫覡示威權。如何報得君王賜，瀝酒慇懃祝萬年。
又戲贈漢臣 李昭玘
蕭散官資近十千，不須親舊祝無權。虎頭食肉非虛語，可待誰人報有年。
睡起 李昭玘
病夫無酒破春愁，掃榻焚香作睡謀。夢覺不知身是蝶，午鷄聲裏思悠悠。
病中聞雨 李昭玘
官居寥落禁門東，秋滿長安一夜風。老病不眠成展轉，五更鐘鼓雨聲中。
弔劉孝嗣 李昭玘
富貴從來一羽輕，胸中萬卷復何營。囊錢盡處布衾短，謗焰息時墳草生。一日得行須有命，百年不死是高名。瑶琴掛壁凝塵滿，無復當年流水聲。
經睢陽有感 李昭玘
昔日經由一夢同，高樓雖在舊游空。東流不改當年水，白首已成今日翁。梁苑衣冠共黄壤，隋堤楊柳幾春風。扁舟莫負南來興，咫尺吳松落眼中。
南游道中 李昭玘
玉鱠金虀昔未嘗，幾迴飛夢到滄浪。鄉關望處歸期晚，風水聲中去路長。梅使南來問行驛，雁聲北度下斜陽。囊錢未盡江湖近，擬買漁舟學漫郎。
舟行阻雨 李昭玘
暮雨來何急，乘時助發生。水邊千樹暗，篷底一燈明。半夜起鄉思，空陂聞雁聲。春風故留客，不爲阻歸程。
道中書懷三首  其一 李昭玘
竹樹出平岸，人家藏遠烟。片帆雲度水，雙槳雁隨船。綠變春回地，寒生雨後天。前途盡佳境，得意且留連。
道中書懷三首  其二 李昭玘
漸入臨淮路，移舟每問津。行行風逆水，處處雨隨人。啼鳥如留客，幽花忽見春。白魚不論價，沽酒莫辭頻。
道中書懷三首  其三 李昭玘
平野青蕪合，長橋綠樹低。客愁須白酒，春意屬黄鸝。落日鄉關遠，孤村烟水迷。清明能幾日，却過浙江西。
過盱眙宿慈氏寺 李昭玘
行役經旬不自聊，强將登覽寄春醪。淮吞汴水長增急，城睍南峰不讓高。賈客正來喧萬井，夕陽初下艤千艘。明朝更作留連計，醉卧西窗聽夜濤。
宿慈氏遥碧齋有感 李昭玘
高僧邀我暫淹留，細話朱轓此屢遊。不見清談飛麈尾，空流悲淚拂銀鈎。淮山勝絕千年在，人物才華一夢休。欲作招魂弔餘恨，晚烟疏雨不勝愁。
天長道中 李昭玘
細草眠黄犢，短籬穿綠楊。舂聲鵓鴣急，田徑蝍蛆長。地暖足春物，雨頻宜水鄉。羈懷不可話，倒橐酒須嘗。
久雨 李昭玘
苦雨經旬久，溟濛勢未收。細聲來短蓋，橫點透重裘。澗曲水流急，峰深雲氣浮。此行吾自喜，所念老農憂。
南峰閒步 李昭玘
足健會真賞，眼明逃世紛。風烟入詩畫，杖屨逐僧雲。水闊天疑盡，峰寒日易曛。羈人正愁思，城角不堪聞。
登龍游寺 李昭玘
飛構起崔嵬，江晴宿霧開。風幡兩州見，花供四天來。日月依峰轉，魚龍觸石回。蓬壺在何處，更擬上層臺。
過虹縣有作 李昭玘
老態倦羈旅，不堪行舸催。風高鳥橫度，汀轉樹交回。雨過霧猶濕，春寒花未開。楚傖如見問，不爲米南來。
過淮 李昭玘
東風吹雨過淮濱，草木精神一番新。雁起沙隄烟隔水，寺藏松崦塔招人。盪胸長憶江湖月，瞇眼曾嫌京洛塵。誰道南來少知識，向人修竹特相親。
登平山堂 李昭玘
斷檻欹簷風雨頻，不逢心賞爲重新。依稀疊嶂宛如畫，憔悴垂楊今復春。一闋高歌長在耳，後來佳客復何人。悠然未盡雲烟思，不見揚州十里塵。
泊揚州城外 李昭玘
地占東南會，舟浮百貨通。惺忪喜淮粲，啁哳困吳農。春喚雁俱北，水將人更東。吾廬杳何在，天末暮霞紅。
贈盱眙令王邦直 李昭玘
樽酒留連淮水邊，一燈相對共茫然。退閒得計我華髮，撫字有聲君壯年。幸有高情種松竹，可無餘思落淮川。南金不用充行贐，古錦囊中乞數篇。
還家有作 李昭玘
還家春已晚，風雨誤歸期。飲啖嬉兒笑，形容吠犬疑。江山猶似夢，巾篋謾多詩。未負東園醉，桃花正此時。
和程適正見贈二首  其一 李昭玘
壯歲干名幸起家，十年蹭蹬一長嗟。憑陵初託風前鷁，淘汰終隨浪底沙。沒得玄機問黄檗，却將齊物付南華。感君憐我貽佳句，一段秋光照晚霞。
和程適正見贈二首  其二 李昭玘
簿領棲遲嘆陸沈，滔滔何處覓知音。凌雲詞句豪難敵，似水交情老更深。鼷鼠飲河聊滿腹，白雲出岫本無心。從今收拾身閒計，洗竹鋤花日醉吟。
北園書事三首  其一 李昭玘
葛巾茅屋自爲娛，門掩槐陰長夏初。聒聒難休鳩喚婦，飛飛不定燕將雛。繞池曳策携雙鶴，架水澆花課小奴。麥飯滿甌葵數筯，丁寧車馬肯來無。
北園書事三首  其二 李昭玘
得喪有萬理，古今猶一區。鶴鳬元自足，蠻觸竟同枯。
北園書事三首  其三 李昭玘
十年蕭散愈身輕，弄筆翻書亦稱情。當案忽聞緣壁墮，隔池遥見啄苔行。靜疑多事非求福，老覺無心勝攝生。自愛吾廬人不到，何須谷口問歸耕。
贈子常二首  其一 李昭玘
幽蘭一曲思無涯，炊熟黄粱日已斜。閉戶終年心似水，讀書萬卷眼生花。汗流不舍浯溪刻，糧絕猶須北苑芽。束帛不來人已老，只將清白付吾家。
贈子常二首  其二 李昭玘
本無機械亦非愚，自信沈冥與世疏。一段畫圖冬卧雪，平生樂事日翻書。田園無暇供餘稅，風雨何堪卷敝廬。笑殺貴人門下客，不逢此老曳長裾。
贈故人劉器之待制 李昭玘
文史當年共講磨，扁舟此地復經過。流年屈指夢相似，白髮論心喜倍多。寄眼偶懷梁苑雪，臨風猶駭洞庭波。從今燕坐參空寂，却笑天人被佛魔。
早秋書事二首  其一 李昭玘
正晝睡方起，門無雀可羅。風池亂荷蓋，雨徑滿槐鵝。齒髮流年速，江湖歸興多。終期買船去，卧月扣舷歌。
早秋書事二首  其二 李昭玘
盡日與琴語，經旬無客過。蟬移鵲爭樹，魚散雨傾河。每悟酒如聖，不禁詩作魔。風聲稍蕭瑟，殘熱定無多。
齒落 李昭玘
孽蟲負固飽羶葷，摧折纔能絕禍根。每遇屠門慚大嚼，猶思夢澤欲平吞。初摇不爲脣先喪，已脫翻驚舌尚存。莫與時人作嘲笑，不如緘口學無言。
髮白有感 李昭玘
剪媙無多日，星星已數莖。不空年可諱，端與事俱生。安得馬肝石，未嘗甘露羹。有情憐陸展，解與小兒爭。
早秋 李昭玘
大暑不可怨，秋來終有時。露驚庭鵲睡，風動井梧枝。逐客長夜感，美人團扇悲。如何陶靖節，獨與菊花期。
贈漢臣 李昭玘
夫子以貧病，終身復凍饑。捉衿無可攬，數米不成炊。何以謝蟋蟀，獨能留扊扅。徒勞問倉扁，王老是良醫。
八月十五日夜大雨 李昭玘
風伯遭讒不自停，鞭龍倒海勢如傾。胸中洗盡三年渴，□□□□□□□。□□□□□□□，千倉嘉穀入新耕。野人亦有充饑幸，相見春綿滿眼明。
九月八日雨作 李昭玘
盪滌驕陽勢已迴，徧流和氣入根荄。簷間點急侵燈落，枕底聲高带雁來。永夜故留人不寐，輕寒未放菊全開。明年麥價應如土，安用登高把酒盃。
北園偶成二首  其一 李昭玘
游宦歸來似繫匏，偶依河渚寄衡茅。以貧爲樂漫喜酒，與世無求非絕交。倚杖靜聞風過竹，枕書閒看燕爭巢。却憐多事揚夫子，更爲玄文作解嘲。
北園偶成二首  其二 李昭玘
酒昏便書榻，詩瘦怯寒葅。志大懷千駟，功高憶五湖。□□□□□，□□□□□。何如一盃粥，晴日照吾廬。
送春 李昭玘
終日無人晝掩扉，綠陰庭草自相依。輕寒曉覺池臺靜，半夜春隨風雨歸。恰似舊遊鶑獨語，略無餘恨燕爭飛。飄零不解東君意，却放楊花亂撲衣。
有客携扇欲予題字因以一絕答之 李昭玘
平生自笑書成癖，運墨圓毫日幾回。六角招人聊一戲，區區老媼復能來。
和鮑輦七夕四絕  其一 李昭玘
織女黄姑天一隅，九清飛馭盡通衢。年年須作秋風約，此事朦朧信有無。
和鮑輦七夕四絕  其二 李昭玘
奕奕流雲度太虛，盛陳瓜果望天衢。嘗聞刻楮三年久，一夕穿針乞得無。
和鮑輦七夕四絕  其三 李昭玘
如何靈匹異人間，脈脈相望卒卒還。不用蛛絲爭送巧，自知得拙半生閒。
和鮑輦七夕四絕  其四 李昭玘
一水盈盈會合難，古今雲路暫來還。幾多靈鵲成橋去，獨有棲烏月底閒。
十月晦過舍弟庭玉處見諸人棋戰方酣頃之復過集者皆散獨枰尚在窗戶閴然因成三篇呈子常漢臣  其一 李昭玘
妙手固多暇，忿兵終易窮。戲餘歸一笑，戰罷失羣雄。風過雨雹息，天明星斗空。爛柯人已去，斜日上窗紅。
十月晦過舍弟庭玉處見諸人棋戰方酣頃之復過集者皆散獨枰尚在窗戶閴然因成三篇呈子常漢臣  其二 李昭玘
一先雖自喜，百戰亦須窮。狡兔有三窟，連鷄無兩雄。霸成秦陌廣，騎去楚營空。老子無知解，頹然醉頰紅。
十月晦過舍弟庭玉處見諸人棋戰方酣頃之復過集者皆散獨枰尚在窗戶閴然因成三篇呈子常漢臣  其三 李昭玘
得失信偶爾，好謀徒自窮。前功竟何在，百戰漫爭雄。昧者甘守拙，高人成悟空。不如來飲酒，聽唱小桃紅。
御試宿集英殿雨過有作呈敏甫學士 李昭玘
朝寒生廣陌，宿雨漲方池。霧柳和鴉重，風簾爲燕欹。□□□□□，□□□□□。多才惡摩詰，無日不成詩。
子常生日無以爲壽偶得團茶一餠因書拙詩一首藉之以獻 李昭玘
比年方貢競珍藏，膚理豐腴紫璧光。虬膂左回分絕格，蒻衣十襲護新香。貴人恩澤纔浮賜，俗骨塵埃不合嘗。願作詩翁千歲壽，乘風聊復發清狂。
迎駕 李昭玘
端門萬騎錦衣紅，迤邐鳴矟下半空。天極奧居黄道北，瑶池歸仗五雲中。金輿影度長廊日，法曲聲回廣殿風。泗水昔年曾夢到，拜恩何幸接鵷鴻。
喜晴寄張使君 李昭玘
使君仁術物同情，日望田疇祝頌成。夜滴未休心欲折，朝陽初放眼先明。比年歲熟多中上，此事邊防繫重輕。食足訟稀真可樂，時傾盃酒話平生。
无咎哀辭二首  其一 李昭玘
落落孤標氣吐虹，青雲指日黑頭公。兩行粉字平生盡，一曲龍吟萬事空。夾路衣冠如昨日，故園桃李又春風。朱弦雖在知音絕，樽酒今誰笑語同。
无咎哀辭二首  其二 李昭玘
才屈千人未易量，妙年文采已飛揚。終身祇得一麾守，後日空留萬丈光。風馭不來成寂絕，玉樓何在隔蒼茫。可堪回首魚峰路，滿崦青松照夕陽。
送次膺赴詔二首  其一 李昭玘
辭章泛濫昔稱雄，飄泊文園偶未逢。舊典鐃歌歸制作，盛時郊祀待形容。久無青眼憐高卧，新有宮詞落九重。異日錦衣還故里，却尋蓮社日相從。
送次膺赴詔二首  其二 李昭玘
青雲初上萬人看，中路摧頹鎩羽翰。一日馳聲動黄閣，幾回飛夢繞長安。翩翾丹鳳來天上，寂寞雙松倚歲寒。自笑白頭冠尚在，十年塵土不堪彈。
次膺哀辭三首  其一 李昭玘
翻然矯首奉恩除，却似當年擢第初。憔悴九衢林下客，光明一軸錦裝書。馮陵河岳才無敵，繪畫乾坤思有餘。方板赤虯何太迫，君王曾未識相如。
次膺哀辭三首  其二 李昭玘
平昔弦觴浪自怡，暮年薦鶚有新知。蛾眉翻作黄昏哭，樂府空傳白紵詞。上國音塵隨夢斷，東山簫管結秋悲。風亭月觀依然在，遼鶴歸來復幾時。
次膺哀辭三首  其三 李昭玘
行止非人不自謀，飄然一葉信沉浮。躊躇去步迷三徑，奄忽平生閉一丘。韶樂已聞更雅奏，瑶池尤喜近中秋。無人解寫昇平事，惆悵騎鯨去不留。
雨後二篇  其一 李昭玘
苦雨幾十日，滿庭多土花。行螺上牆屋，倒竹卧泥沙。澄景生凉吹，晴雲變晚霞。却愁清夜夢，無計逐池蛙。
雨後二篇  其二 李昭玘
一氣不自息，四時如轉丸。月流天宇靜，風掠葉聲乾。紈扇已謝事，莎蟲將戒寒。登臨偶有得，不復計悲歡。
贈漢老姪琴 李昭玘
鄒嶧孤桐不可尋，汧公舊斲萬黄金。顧余久有沈舟志，知子嘗懷欲炙心。便好安弦求妙趣，不須變雅作新音。席間弟子來傾耳，爲問何人屬意深。
某氏挽辭二首  其一 李昭玘
翟茀朝初罷，升堂拜已非。凝塵孟光案，洒血老萊衣。奩鏡悲鸞舞，庭萱感露晞。西風原上路，無復板輿歸。
某氏挽辭二首  其二 李昭玘
主饋齊家道，羞蘩肅婦功。疏封秦大國，致養漢三公。世事哀榮極，人生夢幻空。慈顔不可望，彤史有遺風。
摘果 李昭玘
霜靜百果熟，採摘將薦新。貯之黄金盤，絢爛如星陳。苞縢待嘉客，培溉昔已勤。君子務種德，所成非一身。公家有令恩，飣坐多驚人。纍纍萬石富，長笑木奴貧。
培花 李昭玘
惜花如曼容，蠹實害心腹。養之近胎禍，動絕。
贊潏水先生 李昭玘
結交頼有紫髯翁，鶴骨嶄嶄爛修目。五言長城屹千丈，萬卷書樓聊一讀。
春日遊金明池 李昭玘
日有江湖思，坐無車馬塵。橫橋自照水，啼鳥不驚人。輦路晴飛絮，宮門暗鎖春。多情老園吏，灑地喜相親。
觀劉孝嗣寫真 李昭玘
程生高價傳兩都，劉子骨相真丈夫。呼兒當軒試一展，噱噱指點相驚呼。此應前日坐頭客，何乃不語嚴襟裾。胸中豪氣不可狀，但見粉墨無紆餘。虎頭食肉亦天賦，尺面封侯宜不誣。須知中令有真相，忽效香山悲故吾。凌烟功臣易磨滅，貞觀學士猶傳模。當時人物不易得，曾看風神有此無。
觀畫 李昭玘
夢澤正天寒，南峰带秋色。詩人句不盡，餘意傳粉墨。年來兩眼昏，吏牘苦侵迫。明窗展橫素，刮膜謝砭石。往時蓬萊宮，圖畫燦東壁。拾遺老陰峭，思訓麗春碧。經年一過眼，行繞不暇食。太行逢李生，筆勢妙思索。未成真營丘，不俗已高格。安得十萬錢，盡致鵝溪白。不須念衣裘，䃜灰日滋殖。寫我江湖心，浩蕩滿千尺。
深山 李昭玘
日出斂蒼靄，雨餘生曉凉。鳥啼人不見，花落樹猶香。
詩一首 李昭玘
託身深秋困泥沙，鼓腹垂頤暴水涯。天上月輪勞注想，草中咫尺有長蛇。
中頂 李昭玘
策足穿雲表，都無幾尺天。人寰莽何在，萬里一荒烟。
回馬嶺 李昭玘
緩轡不可度，疾驅應更危。平生幾兩屐，解有慰人時。
句  其一 李昭玘
日邊雁带臘寒去，雪裏梅將春信來。
句  其二 李昭玘
東林夫子知予意。
臨安自述  其一 趙期
塵生宮闕霧濛濛，萬騎龍飛幸越中。在野三閭君不顧，乘軒衛鶴懿何功。雖知四海同文久，未合中原武備空。星落夜原妖氣滿，漢家麟閣待英雄。
臨安自述  其二 趙期
臨安皓月色如珪，清景傷時一慘悽。未見山前歸牧馬，猶聞江上带征{馬卑}。鯤爲魚隊潜鱗困，鶴處雞羣病翅低。正是四郊多壘日，波濤早晚靜鯨鯢。
感時 趙期
誰人共挽天河水，盡洗中原犬虜腥。角巾私第不復言，兵迨留守宗澤疏。
自述  其一 趙期
萬木陰中一草廬，溪風山月弄清虛。主人靜坐心無物，讀盡人間未見書。
自述  其二 趙期
高山流水興無窮，杖策携琴踏軟紅。莫怨子期呼不起，請君一曲奏南風。
句 趙期
早向江南征義旅，星馳千里自嫌遲。
崑山夜泊舟中遣懷 胡嶧
念昔扶衰別故城，敢期身見稍休兵。連年防患秋更急，此節浮家夜亦行。夢裏不應追昨夢，生前聊復且偷生。空中鳥跡誰能記，萬古由來一妄情。
泊崑山 胡嶧
疾風欺雨透蓬船，擁被和衣晝亦眠。兒女登臨餘脚力，更隨明月遶山前。
同仲南弟遊慧聚寺 胡嶧
政欲相携紫翠間，不堪風雨徑催還。何時更上月華閣，細認真山與假山。
過百家瀼 胡嶧
風雨留人阻去程，扶衰上冢過清明。百家瀼裏猶掀簸，那得江神不世情。
留題衡嶽觀 張兟
靈嶽峰前遊古觀，此中何別蕊珠宮。五雲仙客形皆異，十洞烟花景不同。鍊藥爐香金石氣，醮星壇冷薜蘿風。因聞大道修真訣，咫尺三清路可沖。
五峰巖 張茂先
五峰巖竇倚層巒，偷暇登臨到此山。泉石靜中無俗客，樓臺深處鎖禪關。憑高林野依稀盡，望闊雲天繚繞還。回首夕陽歸去路，紅塵隨馬轉溪灣。
句  其一 張茂先
重衾無暖氣，挾纊如懷冰。
句  其二 張茂先
德輶如羽。
句  其三 張茂先
熠熠宵流。
句  其四 張茂先
煥若春華敷。
南禪寺 熊浚明
老榕挹翠拂雙垣，流水相通郭外村。一竹便堪勝謂畝，千花應不羨桃源。漁樵小徑斜通市，雞犬誰家半掩門。最好風光孤坐處，亭亭海月破黄昏。
句 熊浚明
卓筆一峰當殿閣，合圍千嶂鎖林泉。
還家塗中 曾繹
疏林殘嶺起昏鴉，臘盡行人喜近家。江北江南春信早，傍籬穿竹見梅花。
句 曾繹
已無醜扇几邊亂，空見春鉏天際飛。
斗南樓 朱師服
危構參寥廓，星躔耿北窗。戰餘塵沒馬，魚散月澄江。遲暮憐孤客，寬閒樂此邦。坐中詩有待，端欲受誰降。
句 朱師服
子牟心未老，愁上越王臺。
薦福院雙柏 李常
當日雙縑直萬緡，買留柯葉拂星辰。上巢絕頂饒千鶴，下憩清陰可百人。
送別呂子進自中舍出知睦州 張惇
籬鷃雲鵬各有程，匆匆相別未忘情。恨君不在蓬窗底，共聽蕭蕭夜雨聲。
夢中作 張惇
楚峽雲嬌宋玉愁，月明溪浄印銀鈎。襄王定是思前夢，又抱霞衾上玉樓。
題山宮法安院 章憑
山家門逕鎖寒松，更向烟蘿第幾重。幽鳥啼花歸舊谷，應龍飛雨過前峰。分持皂蓋歌千騎，入冠黄扉祿萬鍾。一見高吟重興感，清名長在木陰濃。
題靈康廟 章憑
山邊清氣擁祥氛，遺跡流傳漢史存。金殿已頒新號美，劍崖猶隠舊痕昏。據簷焚鼎驚魚市，浮蓋呼風過海門。千里陰功誠不淺，紛紛餘事豈須論。
凝真宮 章憑
昔人騰碧落，餘地掃巖隈。石壁雲長在，松梢風自來。暗扉通浩蕩，古蔓接崔嵬。更欲窮幽隠，仙源路已回。
流花亭 章憑
亭榜得佳名，山鬟擁翠闉。風流傳晉客，談笑憶秦人。水出桃源路，花浮洞府春。未應迷俗駕，行處是通津。
石橋 章憑
昔聞天台山，方廣寺尤勝。石梁元自成，茶花隨所應。見此絕世蹤，嗟我拘三乘。更聽寒泉聲，不獨發清興。
句 吳臧
葛巾竹杖閒來此，可是心清跡亦清。
黄龍洞 林同叔
黄龍一洞與天通，仰視星辰目睫中。人去壇虛今已矣，祇留手植七株松。
七星壇 林同叔
十年客夢憶南徐，玉案曾看綠篆書。今日星壇香一瓣，恍如身再到沖虛。
九眼井 林同叔
幽人鑿井住羅浮，暇日吾伊興自由。仙鳥避吟來照影，九龍飛動碧雲秋。
莫道人 林同叔
萬古烟霞隠石門，洞中別是一乾坤。仙翁自不知年歲，山下於今幾代孫。
題栝蒼洞宮 劉光
古洞藏真不記年，翠崖蒼壁故依然。怪來一夜清無夢，身在仙家第十天。
題南峰藍光軒 劉光
百尺擎空窣堵波，羣峰奈此獨高何。鼓鐘鳴處是非外，天地望中蒼翠多。閒看野雲披玉柱，醉眠秋浪捲銀河。問師乞取窗前月，一榻清風許我麽。
妙香堂 鄭敦芳
山勢巍巍千萬重，來游仍覺思無窮。峰巒合匝溪如斷，巖谷迴旋徑忽通。石屋凄凉飛瀑布，竹窗虛寂灑香風。開軒無限崢嶸景，盡日閒觀屬遠公。
有懷楊沖遠 雍沖
積雪蓋重峰，巖松迷翠影。扶筇啟靜扉，耐此茅簷冷。幽澗凍鳴泉，釣翁立舴艋。伊人不可即，憂懷結怲怲。
澹山巖  其一 張如遠
試將□懇種青霄，遂話田疇萬里焦。不是湫龍解興雨，元來滴滴是心苗。
澹山巖  其二 張如遠
禱澤何妨抵死求，分明在處有神湫。只消一念精誠格，立使風雷布九州。
澹山巖  其三 張如遠
幽谷復來分外清，那堪雨過月華新。行將高謝浮名事，卜築巖旁效子真。
絕句 蹇汝明
我聞敬亭無足取，岑寂況在東南崖。聲名一日遍宇宙，正以謝守詩瑰奇。
題翰林灘 蹇汝明
灘崖猶刻翰林名，鑿鑿寒波潄玉聲。遊子淒其感今昔，臨流不敢濯塵纓。
建炎己酉冬自婺女携家至臨海歲首泛舟憩天柱精舍謁吳君文叟山林感泉石之勝歎城邑之人沈酣勢利不知山中之樂也 蘇遲
列嶂崢嶸植翠屏，寒泉綠浄浸軒楹。衣巾清潤玻瓈上，窗牖疏明圖畫成。塵世正趨名利域，山居不識鼓鼙聲。莫年憂患將何適，暫喜滄浪可濯纓。
偈 釋杲
歸宗會斬蛇，禾山解打鼓。萬象與森羅，皆從這裏去。
景陽井 王元甫
動地隋兵至，君王尚晏安。須知天下窄，不及井中寬。樓外鋒交白，溪邊血染丹。無情是殘月，依舊照闌干。
送外 謝氏
此去唯宜早早還，休教重起望夫山。君看湘水祠前竹，不是男兒淚染斑。
予至壽陽道因訪造華嚴論李長者舊居 楊謨
方山百里路崎嶇，按部因尋長者廬。伏虎已歸天女去，隴頭新見萬松株。
琵琶泓 楊謨
晉城出郭十里餘，嫩柳山花滿巖麓。蒼苔蹭蹬步亦艱，百丈懸崖掛層屋。老僧正睡門不閉，習習陰風起幽谷。耳聵不聞琵琶聲，但見一泓春水綠。
感春 慕容彥逢
橋門並馳道，車轂聲摩空。重廊隔囂鬨，闃若林巒中。黎明寮寀集，聯騎紛蹄鬃。交情金蘭契，晤語藥石攻。翰墨時間作，辭氣爭豪雄。微蹤幸接武，徒愧勞無功。軒窗鑒晴日，簷外鳴春蟲。沉迷驚節物，飲啄嗟樊籠。沂風漸澹蕩，璧水初沖融。坐想名園花，芳菲衒青紅。儒宮異拘窘，胡爲苦匆匆。來時招客醉，駕言與君同。
夜深偶成 慕容彥逢
同舍諸稚子，初更坦腹眠。須臾起鼻息，洶洶如奔泉。而我憂且病，欲卧輒遷延。坐久覺疲倦，就枕如臨淵。展轉復長吁，情緒更凄然。睡思暫彷彿，征雁鳴九天。使我不能寐，體氣寧不便。身心貴攝理，事累宜棄捐。而我無所答，泣涕但漣漣。是時月當午，素影隙中圓。
晝卧偶成用前韵 慕容彥逢
我如邊孝先，性愛日晝眠。眠眠曷能寐，愁思如湧泉。東風穆穆和，午影遲遲延。憂多首自旋，猶如瞰面淵。人皆喜春色，而我今猶然。叱奴啟南窗，欹枕望青天。浮雲來飄飄，飛鳥去還還。望眼無窮極，移卧窗之前。焉能夢栩栩，徒自腹便便。悠思慕范蠡，心形得兩捐。輕舟泛五湖，短棹鼓清漣。規矩不我制，所意成方圓。
讀揚子 慕容彥逢
子雲不偶時，晏如在空屋。席有玄虛文，門無權倖牘。法言譏異戶，解嘲懼赤族。忿悱賦長楊，羞愧登天祿。立俗思徇道，制行依聖讀。身死名不朽，馨香藹蘭菊。
讀陶淵明集 慕容彥逢
晉末何所似，波心躍長鯨。生民畏擾攘，蹙頞視欃槍。淵明當此時，棄爵務躬耕。葛巾漉家酎，盃乾壺再傾。恢然聊寄傲，無心事將迎。眼底不足語，筆下漫攄情。襟懷有佳趣，落紙字字清。有如碎寒冰，貯之琉璃罃。又如湛秋水，含茲霜月明。秀氣如可掬，妙理不可名。辭中有餘意，此致尤更精。班豪誠可厭，曹侈無足評。斯文孰比擬，誦之清風生。
三月雨霽遊壽聖寺 慕容彥逢
新霽澤國凈，禽聲落雲天。精廬巧營構，重扉鎖春妍。簷楹曳晴絲，池沼鳴細泉。卉木互凌沒，鉛華刷澄鮮。檜樅屹如削，榴櫻開欲然。零蕊莓苔鮮，幽香雜蘭荃。俛仰欣所遇，塵埃坐自捐。云何寫軒曠，松風鳴素弦。
留題聖壽院 慕容彥逢
休征日欲沉，晚風薄虛翠。深秋景物清，蓮宮有佳致。疏林速凄凉，黄花弄明媚。山烟入寥廓，螽聲失幽邃。翻經瞥聞音，掃葉不待篲。危軒逗寒色，飛禽示真意。勤役何足辭，妙觀良可秘。歸歟誠未央，爾耳悲所志。
留題覺慈寺 慕容彥逢
勤役大無悰，駕言從勝遊。蕭蕭野色凈，行行村逕修。逶迤轉隈隩，初見巖巒幽。喬木聳霄漢，風籟凌清秋。稅鞅得精舍，雲遶空中樓。簷楹列清障，下有百丈湫。紅塵不到處，俛仰銷百憂。喟然問圓頂，有此能樂不。
留題智者寺 慕容彥逢
天工剖山腹，翻然納虛秀。環岡插修蔭，斜巔倚寒溜。危軒列層級，橫梁跨深竇。浮烟羃輕縷，飛禽引鳴脰。沖襟得清盼，佳致絕纖垢。夢想脫冠來，塵緣苦相逗。
留題婺州智者寺 慕容彥逢
宿雨雖乍晴，輕雲猶出岫。春深卉木繁，千巖衒芳秀。誰云山逕幽，涓涓響寒溜。時禽助好音，百囀引鳥脰。老僧邀客留，蒲簾捲圭竇。側耳石鼎傍，蠅聲辯湯候。茶品頗自修，擊拂振襟袖。勤劬爇鑪香，挹試殆三嗅。稍定與之言，飄然出塵垢。坐久月華生，澄潭明列宿。
和吳顯道 慕容彥逢
澤國破秋仲，景物兆冬索。回飆卷林尾，宿霧泛寥廓。泮水還闤闍，層巒瞰籬落。啟牖挹蒨葱，開徑徒參錯。虀鹽雖寂寥，文史欣博約。論古到鴻荒，談經愧穿鑿。逸志想鴻冥，靦顔羞雉啄。於焉得真趣，豁若解其縛。環窗惟載籍，一視等糟粕。了了見本來，端如契圓覺。沖襟遊汗漫，高步趨廣莫。同心有名儒，攝官在戎幕。學識造淵醇，詞章臻炳鑠。良驥服鹽車，白駒縶場藿。念昔始傾蓋，考正于狐貉。韵宇凜可欽，標致湛無著。觴豆陪餘歡，翰墨時間作。晨嬉風力勁，夜語霜威虐。屈指兩炎凉，流年信迴薄。九重躋帝德，四海絕民瘼。南征奠蠻侮，西戍弭戎掠。吾道斯爲亨，君才顧何怍。行當坐天祿，看書資筆削。不然冥成均，闡教助飛躍。冠綬追英遊，林泉謝遠諾。胡爲懷故鄉，逝將依負郭。古都富城市，比屋麗金雘。甲第臨江壖，勝槩奪雲壑。曲溝環淥塍，激澗度危彴。升高或捫蘿，厲急輒遺屩。馴禽棲几席，幽花墮杯杓。漁樵頻問訊，童稚雜歡噱。尋步陟蘭嶼，選勝望菌閣。此雖美無度，烏知乖所學。待時既韞玉，稅駕宜振鐸。忠告冀毋忽，投分匪輕託。野芹稱美獻，行潦資遠酌。睠言效悃愊，豈止事嘲謔。知君須多暇，過我當如昨。茗飲無俗情，疏餐有真樂。論文窮九疇，議武貫三略。誰主復誰賓，此意良不惡。
題諸暨王秀才華軒 慕容彥逢
卜居遠喧闐，山中有清意。中爲風月軒，周詩得標置。琴書道自樂，花柳春爭媚。紛華非所事，安恬養天智。君家逸少後，芬芬今不墜。文章擅場屋，孝弟先閭比。小淹何足嗟，懿德天所秘。醖藉勿感慨，雲雷起平地。
次韵葉權之南宮春興 慕容彥逢
三年客京華，雰埃侵鬢綠。花時豈相關，藜藿欣自足。故春鎖膠庠，庭槐如兔目。沂風清晝吟，璧水泛晨矚。今我復來茲，芳菲照華屋。日長簾幕深，欠伸倦晴燠。英英同舍郎，文采命騷僕。真想寄吟哦，詩壇令何肅。惟時屆清明，千官賜休沐。我事未渠央，矧敢念歸宿。何當榜貢書，諸生駭神速。君歌我乃賡，聊以慰局趣。
再次前韵贈葉權之 慕容彥逢
廣文新决科，恩袍鬭春綠。香名滿衆耳，要路策高足。阿房得第五，中眉嗟志目。平明趨省門，容儀聳旁矚。廩薄雖屢空，潤身非潤屋。朅來鎖南宮，迨此東風燠。吟哦夜不休，立侍窘童僕。詩成字字清，華星點秋肅。中含不盡意，往往念歸沐。遥知卧鴟夷，獨酌慰齋宿。云誰可與飲，鄰有三不速。篇卷正沉迷，當以從事趣。
次韵答翟公巽見戲 慕容彥逢
鞘中長鋏鳴，將軍出天山。前驅七萃士，鐵衣照朱顔。萬馬飲瀚海，丸泥封玉關。何必學孫吳，功成談笑間。西顧浄無塵，仰視太白閒。歸來佐天子，坐使淳風還。
贈明智大師 慕容彥逢
上人真法器，根性宿明悟。閱書一再過，覆誦絕遺誤。教乘浩無涯，秋毫析紛互。援證窮理窟，辭源百川注。曉堂列圓頂，瞻仰祛未晤。執熱濯清風，中痟飲甘露。瑩如壺中冰，潔如機上素。鱗角雖出羣，豹文方隠霧。
送安宣義還雒陽 慕容彥逢
學省無吏窘，官穩如林丘。寮寀得之子，一語消百憂。虀鹽對晨餉，菘韭餘時羞。淡薄本同適，言歸異初謀。親庭奉喜慶，退有園池幽。樂事迺如此，攬執安肯留。塵區饒滯念，役役無時休。沖襟得高躅，視身等虛舟。嵩少多逸士，盍往從之遊。相見試舉似，此語頗勝不。
送趙節推沿檄還鄉 慕容彥逢
蠶月舒以長，麥天和更清。初荷吐香芽，新蒲生紫英。濟濟幕中客，眉間黄生明。膏車指鄉國，言歸奉壽觥。上堂拜嘉慶，喜雨淪飛甍。斑衣學古戲，芳蘭逗春榮。世態今猶昔，萬緒水火爭。奔馳浪自苦，心胸沸庖烹。賢哉吾景崇，養志輕利名。效官求便郡，晨暮請安平。茲行天所佳，祥烟送曉征。要當感星聚，豈徒資月評。
送曾正直 慕容彥逢
往歲別君去，匆匆殊未饜。來茲諧宿願，一笑忘虀鹽。俛仰復去我，促裝難暫淹。重江逼潮信，掛席程欲兼。諸暨號繁劇，牒訴紛黎黔。君才古循吏，公庭耿秋蟾。借留適民願，坐變六凉炎。政術久彌勵，謠頌喧閭閻。朝廷方籲俊，延訪降宸嚴。行矣决顯用，此理君奚占。
李縣丞美替作此詩餞之 慕容彥逢
東陽見夫子，格調駭心目。相逢恨不早，請違何太速。咄咄空中字，便便榻間腹。暫留腸九回，言歸日三卜。到家樂應顛，登舟喜堪掬。題橋釋舊誓，彈冠俟新沐。偃蹇何足嗟，君看松與竹。
友人有小石數顆以余酷愛將輟惠佳者唯求一詩賦以贈之 慕容彥逢
公子有佳石，丹碧非一狀。磊磊不盈掬，巧奪三山狀。貯以白玉斗，挹注秋滉瀁。有如澄江浄，隠映朝霞上。泮林官獨冷，悅此助清曠。唯求詩句易，於焉窺雅尚。山陰昔換鵝，流傳信非妄。
同呂文剛吳邦獻馬子才賦白菊得采字 慕容彥逢
紅紫春爭妍，那復俟秋宰。茲花如端人，凌飆振輝彩。英英剪輕雲，粲粲絡珍琲。天清月色留，日淡霜華在。高標比松竹，芳氣壓蘭茝。飄零飫夕餐，韡韡富晨采。中有神仙滋，收功逸而倍。調丹雜樗楮，服之毋豫怠。能駐好容顔，延齡向千載。事著抱朴書，劉生豈予紿。
次韵張察推詠密印竹軒 慕容彥逢
衛尉才豪雖卓絕，溺志奢淫愧明哲。羅綺叢中醉復醒，趁拍佳人不成列。黄門侍郎天機深，傲世忘榮事高潔。侯印公主不解顔，好竹之心了無節。紛華必竟致青螺，恬澹有誰賡白雪。此君佳致識者稀，千古清風與明月。高僧欲現菩提心，種竹滿軒功未徹。嬋娟人共得觀臨，蕭瑟師當知演說。率然相造師勿嗔，勝遊本爲吾僧設。對君不惜洛生吟，更待詩酣歌一闋。
次韵鮮于學錄太一宮海棠 慕容彥逢
巍巍樓觀神君宅，晝鎖眠魚斷人迹。囂塵不到春自濃，海棠繞砌花如織。日窺絳彩艷朝霞，露浥芳苞點靈液。枝侵香霧拂桁梧，乘風欲鬭蜿虹赩。都城三月賞花天，爭騁纖驪并赭白。廣文官冷苦無悰，偶到殊庭欣有得。嬌嬈初值欲開時，迴視羣葩澹無色。許昌風雅譏少陵，玉壘繞山夸蜀客。豈知移根古壽宮，瑶草華枝伴蕃殖。雨餘濃麗應更妍，負賞牽吟心未息。
赴省試到闕偶成 慕容彥逢
去年隋隄一丈雪，雪路苦寒那可行。行人畏寒兼畏滑，滿蹊堅冰如鑑明。行裝人與馬成二，身不自惜旁人驚。崎嶇千里到京闕，痛定回思雙淚傾。伊予少小親翰墨，應敵豈解前無勍。今者西來皆計吏，妄與羣俊爭文鳴。無田歸耕曷爲養，得失未易秋毫輕。作歌聊用寫情素，擁鼻微吟同洛生。
蘭溪葉宰以某阻水治山頂僧舍見邀作此詩以謝 慕容彥逢
月輪一夜離天畢，山川吐雲翳朝日。飛廉吼空馳霹靂，雨勢霶𩃱兩溪溢。橫流不復相望軼，浪花飛起三千尺。我時艤舟酣戰慄，眼看民居半沉溺。邑令之賢誰等匹，爲治公居寄家室。顧盼奔濤心暇逸，寓居恰倚青山脊。吁嗟此驚身未歷，折腰遠來甘恐惕。餐霞先生今鎩翼，附郭相君無所食。愁霖謝子雖非敵，少宦徐郎良未懌。
和岑運使題趙吏部容膝齋詩 慕容彥逢
公不見金谷樓臺插寥廓，珠璣映出琉璃薄。滿甑青螺甲第空，富貴回頭驚旅泊。又不見淵明三徑似元卿，藍縷茅簷僅容著。心知侈汰非遠謀，寄傲南窗安所託。二子薰蕕古至今，遺臭傳芬皆自作。中郎天機湛秋水，涵泳源流潄芳酌。小齋容膝思易安，顧盼俗緣嗟自縛。琴書對眼助清閑，杖履從人笑疏略。紅塵一點不到處，只許爐香度帷箔。吁嗟淡靜世所艱，此味要之屬丘壑。能以膏粱甘寂寥，道德高風信玄邈。真長標置自非凡，區區乃念東山樂。見嗤逸少固所宜，詎識此生如寄殻。會須掩關友松菊，俗子扣門從剝啄。揮殘麈尾雖可佳，弄絕韋編良不惡。
爲陳秀才題墨妙堂 慕容彥逢
寶池當几潤滑并，蟾蜍玉竇寒泉傾。墨花泛泛花脚輕，雲牋皎皎月色明。凝然嗣將先管城，一掃神怪吁難名。騰龍舞鳳相回縈，倒日翻星草隸行。或如懸崖倚孤撐，又如脫兔馳萬兵。猿攀虎怒勢爭鯨，奔蜃駭駛波浪驚。篆斯隸邈草伯英，鍾蔡衛索更品評。逸少兼之集大成，寥寥千載無與京。鼠鬚蠶繭秘跡清，玉華遺言同誓盟。埋藏不計申與庚，模蹤間出相光晶。太丘佳士天氣清，訪求寶字金滿籯。編聯軸卷紛縱橫，名家諸妙皆有聲。文餘高致超八閎，深求衆法窺忘情。會當臨池染澄瀛，銀鈎萬字揮崢嶸。
送葉朝奉 慕容彥逢
夫君才調天所旌，胸襟洞然秋月明。兩以文章對集英，老拳再中匠者驚。割鷄已詠劉江陵，盤根錯節君所輕。斷蛟剸割無能攖，懿效翹然宜彙征。列章論薦仁且明，炎凉三歲歌有成。千室不放休車行，斑衣歸學嬰兒聲。靈椿丹桂芬芷蘅，上堂獻壽樂事并。餘歡洽比賦丁丁，我之別兮不識情。君之愛我勤且誠，祝君轉飛九萬程，男兒功業貴崢嶸。
上毛運使 慕容彥逢
人各有求心靡同，世路奔馳如捕風。我獨不願萬戶封，悁悁所願識毛公。我公高才真國器，醖藉聰明天所秘。子師氣格千里駒，廣基文章一枝桂。學優入仕斯義榮，我公所至皆可稱。來暮已歌廉叔度，去思還似謝吳興。天心憂勤念方面，外臺遴選皆英彥。我公所至綽有聲，炯炯精金經百鍊。昨夜使星入斗牛，鵲聲曉送傳書郵。報言有詔下天闕，公按濱江十四州。審報已真驚且喜，入戶不知摧屐齒。拜塵潘子行有緣，倒屣蔡公何敢擬。自嗟此誠今未通，何時垂翅附冥鴻。眉間黄色已可慶，襟懷不復歎秋蓬。公不見張華一賦致高位，阮瞻三言得清議。刻畫無鹽雖有心，滓穢太清徒自愧。朝廷言路方坦夷，比年漢詔下天墀。所念淵明方爲米，會須平子爲玄題。
答王及之賢良見寄 慕容彥逢
公圭侯印人所優，利鎖名韁吾所羞。耿耿有懷非隠憂，思得佳士從之游。今年折腰來佐縣，辭采接君心自見。懷刺過尋不問程，剝啄扣關諧所願。誰云白首交如新，傾蓋相逢如故人。囊中製作絕倫類，和璧隋珠無足珍。心醉歸來書文室，却怪前宵夢椽筆。至音寂寞知者稀，安得論文永足日。可嗟吏道事奔馳，信信不見元紫芝。胸襟不復憂鄙吝，圓緘寄我愁霖詩。得詩三復雲牋卷，喜氣填膺光滿面。一首能輕萬戶侯，綠髮幸交三語掾。我今爾耳何爲哉，汗漫如君心自灰。爲君挹盡雙溪水，不發纖塵污兩耳。
醉歌行次韵 慕容彥逢
嘗聞醉鄉之樂真且全，青州從事鄉之賢。盃鐺三百沃軒曠，眼看萬有心陶然。平生不識飲中趣，糟漿逆鼻憂頹顛。捧甖徒知詠酒頌，側弁未始陪賓筵。丈人襟懷湛秋水，塵埃滌盡中恬淵。美哉家釀藏之久，誓可與飲無留涓。宴開設此杯中物，意如割炙何勤虔。歡誠感激忘既醉，是日飲興輕金船。房櫳蠶老舒長晝，郊野麥秀清和天。主人放懷客盡量，談間標韵凌雲烟。醉歌耳熱匪吾事，兩腋清風同玉川。願言乘茲騰倒景，清都謁帝羅羣仙。酒闌逸思不可遏，筆端詩句如奔泉。
求畫 慕容彥逢
伯父有畫美且都，丹青彷彿顔色渝。塵埃漬漬相染污，惟有筆畫存規模。隔步看之有若無，想像人物淪烟蕪。刲羊刺鹿皆糢糊，皮毛狼籍血盤盂。巨索懸鼎地爲爐，薪火炎炎勝西隅。庖人握刀盼精麤，几上獸肉縱橫鋪。中有一人與衆殊，戴帽被甲腰屬鏤。昂藏形貌長髭鬚，眼看手指如典徒。一奴禿首携酒壺，酌之飲衆蘇勞痡。衆人得酒停烹屠，延頸飲之舉兩腢。有壇數級如闉闍，壇側毅然一武夫。負弓韜矢手執殳，左右不敢肆闞𨵦。此是胡中祭天圖，故應先日事庖厨。微生見之嘗覬覦，好之不啻千金姝。
贈宗室順國軍節度使開府儀同三司仲公 慕容彥逢
儀比公槐峻，恩分將鉞華。楚詩能教子，沛易自名家。較藝聯千佛，藏書閱五車。風猷齊往哲，豈謂史臣誇。
挽贈開府儀同三司朱公二首  其一 慕容彥逢
戚畹聯榮久，三朝慕遇隆。身雖居寵貴，志益守謙沖。聞譽揚中外，哀榮備始終。新阡標氏族，官是漢儀同。
挽贈開府儀同三司朱公二首  其二 慕容彥逢
襄事涓辰吉，華旌拂曉參。車輿尊廣陌，宅兆指遥岑。寂寂泉扃閟，冥冥隧路深。堪傷純孝子，揮淚血霑襟。
挽祕閣校理知湖州余使君二首  其一 慕容彥逢
桂籍冠羣英，驚人在一鳴。遡風淹鷁路，擊水失鵬程。已協三刀夢，空嗟五鼓聲。惟應文苑傳，不愧史臣評。
挽祕閣校理知湖州余使君二首  其二 慕容彥逢
惟昔都門別，于今歲屢更。周旋如昨日，慷慨敘平生。短牘方傳鯉，長歌未報瓊。仁賢何太嗇，此理信誰明。
和劉著作偉明貢院即事韵 慕容彥逢
簪紱千齡會，朝廷百度明。規摹追古治，符瑞協炎精。九敘民歌遂，三階夜彩平。秉文稱濟濟，樂育詠菁菁。經術漸摩久，人材長養成。禮闈參衆聽，文鑒肅羣情。預貢觀能吏，來游盡碩生。胸襟窮底藴，頭角競崢嶸。蔌蔌珠璣墮，喧喧虎豹爭。氣衝牛斗動，詞感鬼神驚。收視疑無我，湛思詎有聲。袍紛晨霧委，幘岸宿雲橫。納試庭除晚，遄歸步武輕。身雖同脫鞅，心亦類摇旌。三級看鱗化，千金想睇迎。膏粱搜衛霍，行伍擢韓英。巧思憐金注，塵言沮海行。正迷花錦亂，忽睹玉壺清。奧義窺儒寢，純音發帝莖。鉛刀慚利割，瓦釜失虛鳴。已奏青錢選，初聞白雪賡。句從天外得，思與海同傾。相對一杯酒，當前二尺檠。詩壇瞻宿將，筆陣却驍兵。函劍騰秋紫，霜鐘激夜鏗。請降銜許璧，引過負廉荆。水落崖方露，犀燃怪自呈。川吟愁燕雀，林嘯慄鼯鼪。莫逆諧心賞，相從與願并。塵風傳勝語，鼎浪閱名烹。待報遲星使，攄懷頼墨卿。何當啟魚鑰，寒食尚留餳。
蔣穎叔生日 慕容彥逢
宗派源流遠，家聲竹帛垂。靈暉鍾嶽瀆，吉夢襲熊羆。夙擅鄉評美，尋膺國士知。文章追往哲，學識判羣疑。試若穿楊葉，科如摘頷髭。繡衣趨觀闕，霜簡照軒墀。諫拂龍鱗逆，身探虎穴危。忠猷聳鴛鷺，直氣懾狐狸。要路淹風鷁，丹心比日葵。使臺專漕輓，帥閫肅邊陲。久鬰公台望，初還輦轂時。缿筩爭訟息，囊櫜寇攘衰。蓮炬驚宵漏，花磚候曉曦。暫分方面寄，復演禁林詞。廊廟先圖任，樞衡遂倚毗。雍容承晝接，密勿奉疇咨。已冠中樞府，猶虛百斛姿。兩轓將畫鹿，五總舊名龜。儒效流弦吹，王功鏤鼎彝。更增箕翼壽，餘慶在庭芝。
許沖元生日 慕容彥逢
良月當初吉，昌時叶半千。氣鍾奎壁粹，壽稟角亢全。殖學優前哲，香名自妙年。文章魁桂籍，風采冠櫻筵。要路諧先據，清班閱屢遷。芸書讎甲乙，黼坐謁溫宣。丹陛趨文石，彤庭詠綺錢。雲梯滋穩步，風翮正孤騫。清切陪華蹕，雍容進邇聯。夜歸驚寶燭，曉直候花磚。餘力兼京輔，能聲映簡編。寇清桴鼓絕，訟息缿筩捐。入謝雖言邁，徂齊遽式遄。詞林俄再入，政轄遂詳延。鯁議違時去，丹心許國堅。賜環朝帝所，曳履上星躔。樞憲仍圖舊，巖廊慶得賢。珥璫鸞渚上，鳴佩鳳池邊。默識通倫類，先幾炳眇綿。龍輈迎舜日，鼇柱拱堯天。夾轂占轓鹿，飛冠兆冕蟬。鶴齡偕集木，龜算等巢蓮。丙魏君臣契，韋平父子傳。功成五福具，永作地行仙。
恭和元日受寶詩二首  其一 慕容彥逢
聖主規模冠百王，考茲秦寶欲更張。玉因天授來殊域，工與神謀軼舊章。羣辟竦觀稱萬壽，廣廷昭受襲多祥。宸慈特紀千齡遇，詩似奎躔夜吐光。
恭和元日受寶詩二首  其二 慕容彥逢
層墀班序列華紳，萬歲聲中八寶陳。映日浮筠盈黼座，如虹佳氣繞楓宸。珍符休顯光圖牒，惠澤汪洋浹士民。天佑聖神方錫羨，從茲諸福與詩新。
恭和御製回鑾詩二首  其一 慕容彥逢
日轉蓬瀛詔蹕歸，晚陰風色倍清微。從教小雨霑花潤，不放纖塵傍輦飛。萬井歡心陪盛觀，盈塗嘉頌紀鴻徽。時和歲稔民同樂，古昔昇平似此稀。
恭和御製回鑾詩二首  其二 慕容彥逢
十萬宮花簇馬歸，宜秋門道晚陰微。雲隨香霧相縈去，塵傍珠韉不敢飛。盛事傳爲堯壤頌，薰風催入舜琴徽。年年池苑春如許，天子持盈燕幸稀。
恭和御製幸池詩 慕容彥逢
乘時遊豫屬皇明，芝蓋重臨太液清。鵷鷺舊臣稱壽斝，魚龍嘉戲出僊瀛。長堤映柳千門啟，翠水涵空一鑑平。天意自同民意樂，無知草木解欣榮。
恭和御賜陽德觀碧桃溪新竹詩 慕容彥逢
三千迸籜拂朝雲，想見坤祇夜駿奔。嶰谷掄材聞古帝，桃溪呈瑞屬神孫。如犀亟應絲綸命，带粉初縈雨露痕。欲測九重宸算永，會須億萬數靈根。
恭和御製朵樓特宴之什 慕容彥逢
東闕岧嶢宴特頒，樓前寶燭萬星寒。鼓聲泛樂鼉靈震，鑪篆回風翠鳳盤。積有嘉祥占歲稔，寵因芳夕慶時安。厭厭既醉君恩重，歸路繁華緩轡看。
次韵祝通直甘露詩二首  其一 慕容彥逢
聖心天意兩無違，露灑文昌若應機。甘自蜜房分瑞液，瑩疑蟾窟借圓輝。遍裝叢柳春爭麗，高應晴空午不晞。豈止臣民胥鼓舞，故應殊裔亦心歸。
次韵祝通直甘露詩二首  其二 慕容彥逢
露液無聲降自天，清英含味滿丘園。日中垂溜真珠落，風後寒澌雜珮翻。呈瑞未央曾紀歲，襲芬儀鳳亦更元。廣寒應德彰嘉祉，臣子相看眉宇軒。
恭和御製以節近嘉平時雪驟應詩 慕容彥逢
翳翳同雲結晚陰，六花宵降聳瑶林。一犂共慶農疇足，四海安知帝力深。陽位涓成初奠玉，真祠昭謝正齋心。况當節紀嘉平近，時雪時暘自溥臨。
恭和御製元會之次日嘉雪應候錫宴於公相之第詩 慕容彥逢
三元盛禮冠年華，翼日朝隄雪覆沙。端爲聖時調玉燭，故當餘臘雨天花。萬箱占瑞民胥慶，青輅迎春節尚遐。錫宴賜詩知有喜，自應和氣浹潜芽。
恭和御製以嘉雪愆候躬致懇禱精意上孚靈貺昭格己卯庚辰降雪盈尺賜相臣詩二首  其一 慕容彥逢
皇心閔雪正傾祈，盈尺呈祥靡願違。潤浹土膏占歲稔，和生民氣敵鑪輝。千門瓊瓦連雲聳，九陌瑶花撲面飛。聖德格天超曠古，更須宸翰述沉幾。
恭和御製以嘉雪愆候躬致懇禱精意上孚靈貺昭格己卯庚辰降雪盈尺賜相臣詩二首  其二 慕容彥逢
嘉平紀月近正端，時雪時暘軫念寬。雲色乍收銀闕角，月華徐轉綵旂竿。映階積素光相射，迎吹餘花舞向闌。最是三農知歲樂，歡欣無復歎祁寒。
恭和御製喜雪 慕容彥逢
需宴宸章次第頒，祥霙宜入詠歌間。心知旦暮千齡遇，目睹聲詩六義還。治格雨暘皆順序，慶均朝野共怡顔。微臣叨預承恩列，賡和才菲若負山。
恭和御製觀儺詩 慕容彥逢
日近新正臘已殘，鼕鼕儺鼓響晴寒。神資颯爽來羣祀，舞節蹁躚應七盤。門磔交修邦典備，物疵銷盡里民安。欲知聖主憂勤意，深拜宸章仔細看。
次韵和吳右丞恭覽神宗皇帝御集詩 慕容彥逢
永裕規橅映萬春，孝思今見聖心循。仁言盡集絲綸舊，細札初刊琬琰新。盛比鈞天張九奏，麗如華衮繪三辰。邇僚拜賜榮懷甚，亦輟餘編寵諫臣。
次韵伯父元夕有感 慕容彥逢
往歲元宵寓帝京，天光黯淡雪奔騰。揚鑣公子羅千騎，隨計書生對一燈。舊事悠悠頻入夢，新愁鬰鬰更填膺。低頭懶看南軒月，撥盡爐灰對好朋。
試燈日侍親遊戒珠寺 慕容彥逢
雪花新霽玉雲閒，慶侍來遊古蕺山。稅駕且需明月上，捧觴徐戲綵衣還。樓臺燈火青冥外，市井笙歌縹緲間。膝下歡娛誰與共，棣華相對醉酡顔。
和中書梁侍郎君臣慶會閣賜御筵詩 慕容彥逢
巍巍層閣倚雲開，閣上書從帝所來。率土士民瞻慶會，華筵樽俎幸參陪。宸文正比天文麗，春力應隨筆力回。主聖臣賢千載遇，欲形歌頌愧非才。
和中書梁侍郎喜雪賜御筵詩 慕容彥逢
康莊雪景曜重關，宴錫潭潭府第間。愛日似隨人意出，祥風時泛樂聲還。歡謠已見喧民俗，喜氣遥知動帝顔。溫詔許持金斝醉，戴恩同祝壽如山。
和蔣秀才牡丹次韵 慕容彥逢
如霞如錦色何鮮，映日欹風特地妍。獨占一春疑得勢，平欺羣卉若當權。自知麗艷能傾國，須放香苞趁禁烟。花市試詢桃李價，從今不直半分錢。
次韵阮承書詠桃花菊六月開 慕容彥逢
怪來籬下欲成蹊，菊似桃花賞客迷。清郁雖同彭澤逕，嬌紅全是武陵溪。露沾宿蘂金絲潤，日炙繁英玉葉低。占斷春光與秋色，薰風特地與留題。
和余秀才遊綠浄堂以詩見寄 慕容彥逢
佳名誰爲牓嶇岑，牽惹詩翁躡屐尋。綠外清風先見竹，靜中新囀不妨禽。沈酣山水真君事，汩沒文書豈我心。待撥頻煩聊一賞，振衣閒坐洛生吟。
次韵題任承事清樂齋 慕容彥逢
塵襟滌盡更無餘，兩字名齋信起予。物外清標輕紱冕，閒中樂事付琴書。蘭生階砌青春好，槐覆門庭過客疏。更有孤吟寫幽思，篇成渾似琢璠璵。
詠蔣秀才西軒詩 慕容彥逢
園池佳處闢幽軒，西揖湖光入坐筵。藥本自生芳草地，花陰長到夕陽天。就閒頗似陶潜逕，適意何須范蠡船。此覽清虛有真趣，不勞他境覓林泉。
和元卿二首  其一 慕容彥逢
水根山脚最荒凉，子隠頹祠足感傷。廊廡傾顛春草綠，門庭寂靜野花香。聞之自可成酸鼻，見此如何不斷腸。追想舊蹤徒悵望，淡烟淺露忽斜陽。
和元卿二首  其二 慕容彥逢
荆吳豪俊最繽紛，功烈平西自出羣。節操不慚張御史，功名終似李將軍。安仁句語聊書實，宣佩聲猷更襲芬。豈謂千年有遺恨，數間頹屋枕溪垠。
知縣沈奉議所至榜雙清於書室諸公篇詠甚多猥以見屬輒賦四韵 慕容彥逢
燕居隨處榜雙清，借問何修稱此名。迹似壺中冰瑩潔，心如潭底月澄明。棠陰人散紅塵靜，爐篆香飄翠霧輕。不必林泉堪寄傲，林泉雖勝尚關情。
和四十伯父見寄二首  其一 慕容彥逢
入夏情懷轉不中，多愁多病愈乖慵。匡詩該博終難繼，蔣逕幽閒頗願從。頼得古文消日月，更無佳友話心胸。吾宗幸有邊經笥，却得時時一叩鐘。
和四十伯父見寄二首  其二 慕容彥逢
比來維日捧詩筒，久廢吟哦覺懶慵。韵險不容更屬和，意勤須索强隨從。深思往往花盈睫，得句常常汗浹胸。萬事始知關習否，賡酬本合類撞鐘。
答王賢良見寄仍次元韵 慕容彥逢
一觀清表喜良儔，三惠佳章歎暗投。已駭談鋒傾海瀆，復驚文怪埒蛇牛。敢將晚路輕王述，决有亨途待薛收。君欲獻書真得計，我今亦作董生謀。
遊天章寺陪越帥邵司業京東漕呂侍講通判錢承議行 慕容彥逢
路轉湖天宿霧開，碧霞深處涌樓臺。山川到午晴暉秀，林木先春綠意迴。舞鳳寶書藏琬琰，換鵝塵跡鎖莓苔。賤遊不畏風霜動，擬看雲尖送月來。
和彥昇聞更聲 慕容彥逢
蝶夢回來側耳聽，夜深風細轉分明。嗟予觸物徒勞感，顧爾于人豈有情。宰寺樓高聲更遠，楚天霜冷韵何清。因茲却憶南軒宿，兄弟之言悉至誠。
題白沙驛壁 慕容彥逢
未忍歌歸去，行當獻子虛。自嗟渥洼種，垂耳服鹽車。
題婺州道傍水閣 慕容彥逢
勞生成底事，寸祿解縈人。陽羨溪山好，歸歟未有因。
留題婺州孝順鎮寺 慕容彥逢
處靜未有計，徒勞真可傷。山僧應笑我，只爲斗升忙。
甲申十一月夢中詠假山 慕容彥逢
欲雨烟雲凝，經秋苔蘚多。憑君莫拋擲，留取伴吟哦。
和王推官正月十三日遊戒珠寺竹軒詩二首  其一 慕容彥逢
誰種篔簹翠掃天，擬將風月度流年。當軒便是真如境，到岸何須般若船。
和王推官正月十三日遊戒珠寺竹軒詩二首  其二 慕容彥逢
積雪滿山寒不釋，碧琅玕遶玉樓臺。林梢清韵風吹到，簷底疏陰月送來。
貢院即事  其一 慕容彥逢
自崇寧癸未叨備從班，距今十有四年間。五知貢舉，文官花在試廳前。
貢院即事  其二 慕容彥逢
文官花畔揖羣英，紫案香焚曉霧橫。十四年間五知舉，粉牌時拂舊題名。
醴泉觀宿齋詩 慕容彥逢
昔陪清蹕款靈真，曾對疏篁縯帝綸。十載重來渾似舊，惟應雙鬢二毛新。
月夜偶成示翟公巽二首  其一 慕容彥逢
一杯誰與細論文，對影成三更此君。却憶當年少陵客，空吟春木與江雲。
月夜偶成示翟公巽二首  其二 慕容彥逢
非關色相與聲聞，此意如何舉似君。真馬不須鞭影露，本來誰道有迷雲。
和兵部何侍郎宜香閨五絕  其一 慕容彥逢
香如雲彩出無心，一室初凝畫舫深。靜對氛氳永終日，誰知真相在清襟。
和兵部何侍郎宜香閨五絕  其二 慕容彥逢
夕薰猶泛絳紗中，曉炷重添翠遶空。欲識芬芳何所似，百花叢裏度香風。
和兵部何侍郎宜香閨五絕  其三 慕容彥逢
暗窗日色鑒重幃，香霧橫襟進講歸。西學尚賢恩禮重，惟將經術贊沈幾。
和兵部何侍郎宜香閨五絕  其四 慕容彥逢
鄉賦蒙收一日長，文闈恩地自宗房。摳衣獲造芝蘭室，猶認當年月桂香。
和兵部何侍郎宜香閨五絕  其五 慕容彥逢
不問無言與有言，香山何事解聞禪。須知篆縷摇空處，便是重重說萬緣。
次韵上酬郭慎求長官 慕容彥逢
金盆馳問請閽人，郵信浮沈杳未聞。二十八言還寄我，一揮多謝管城君。
次韵上酬四十伯父 慕容彥逢
南郭先生物外人，鏘金佳製喜重聞。寫成圖軸閒來展，要似徽之愛此君。
寄單季隠 慕容彥逢
別時新柳拂烟汀，已見黄花照眼明。却憶荆溪寒雨夜，笑聽屐齒出相迎。
題婺州多福寺壁 慕容彥逢
我僕雖勞日未央，秋風行色稻花香。歸心那解同元亮，官况由來似偉長。
和衡姪題孫德明墨梅 慕容彥逢
霜風栗烈砭人肌，又是江南梅發時。寫影尋真未端的，此心隠處是南枝。
上知府張朝請 慕容彥逢
我公政事誰與儔，宛似當年陳太丘。德星光芒臨寶婺，和氣薰蒸凌素秋。天理人爲默相應，果見豐盈入謳詠。浙濱諸郡正憂勞，穀上三農獨歡慶。雨調風若無乖愆，六穟三禾大有年。不須更看斗魁覆，賜自我公休論天。朝廷勤勤念方面，天以公從人主願。返火還珠昔謾聞，多稌遺秉今纔見。德度恢恢真絕倫，北斗以南能幾人。繡衣風憲榮光近，熊軾威儀恩命新。荆溪之子少也賤，爲米折腰來佐縣。五袴于今預蜀歌，三語何時同晉掾。公不見黄金百鎰未爲優，季布一諾百不愁。又不見李白不願萬戶侯，惟願一識韓荆州。賤子聞公名已久，今幸將身托趨走。短歌不惜賦漁陽，此聲未便羞雞口。
示道三偈 隨流 釋清遠
千聖靈蹤百草頭，車然放去號隨流。後教萬古無人識，笑殺溈山水牯牛。
示道三偈 合轍 釋清遠
水中月是天邊月，南北東西更無別。新羅打鐵火星飛，燒著指頭名合轍。
示道三偈 雙唱 釋清遠
坐斷千差古路頭，解開種岸濟人舟。明明一句該羣象，善唱非聲作麽求。
標指六偈 迷悟 釋清遠
迷者迷悟，悟者悟迷。迷悟同體，悟者方知。迷南爲北，實情取則。北本是南，悟無移忒。返究迷緣，莫得來處。忽悟正方，迷復何去。其迷則迷，妄自高低。生死惡覺，枉受膠黐。達迷無妄，歡喜無量。殺無明賊，祇在一餉。一餉之間，冥通大千。直下了了，三際虛玄。無始時來，總由今日。盡未來際，更不尋覓。當念無念，靈光焰焰。靈焰騰輝，心智難掩。靈源蕩碧，森羅普入。海印發明，非關動息。根塵不偶，心珠寧守。返不我觀，出兮還有。有無齊出，無有蹤跡。智用雖奇，猶遭悟覓。悟爲法障，身招罔象。犴貉無風，徒勞展掌。祖父書契，本來家業。舊日風光，不妨要截。哆哆和和，依前疑著。元無病痛，何勞說藥。足踏實地，開眼瞌睡。大地茫茫，會我如是。如是之法，不因迦葉。是誰兒孫，喃喃亂說。你解亂說，智者便瞥。此門廣大，愚人自爇。自謗自爇，不干我事。我是癡人，汝能靈利。
標指六偈 坐禪 釋清遠
心光虛映，體絕偏圓。金波匝匝，動寂常禪。念起念滅，不用止絕。任運滔滔，何曾起滅。起滅寂滅，現大迦葉。坐卧經行，未曾間歇。禪何不坐，坐何不禪。了得如是，始號坐禪。坐者何人，禪是何物。而欲坐之，用佛覓佛。佛不用覓，覓之轉失。坐不我觀，禪非外術。初心鬧亂，未免回換。所以多方，教渠靜觀。端坐收神，初則紛紜。久久恬淡，虛閑六門。六門稍歇，於中分別。分別纔生，似成起滅。起滅轉變，從自心現。還用自心，返觀一徧。一返不再，圓光頂戴。靈焰騰輝，心心無礙。橫該豎入，生死永息。一粒還丹，點金成汁。身心客塵，透漏無門。迷悟且說，逆順休論。細思昔日，冷坐尋覓。雖然不別，也大狼籍。剎那凡聖，無人能信。匝地茫茫，大須謹慎。如其不知，端坐思惟。一日築著，伏惟伏惟。
標指六偈 入道 釋清遠
道本無瑕，擬心已差。纔生眹兆，徧界空花。若欲全舉，除非直與。不用增添，現成規矩。洞徹根源，法法周圓。靈明法爾，妙絕言詮。言詮不得，得亦差忒。迥出根塵，古今取則。存不可見，亡兮對面。匪存匪亡，森羅自現。心外無法，法外無心。心法齊照，境智甚深。心忘照滅，境智同歇。一道通同，十方俱攝。生死涅槃，元無兩般。四生六道，息苦停酸。平等大道，無有邪正。胡漢不來，欲何爲鏡。像虛鏡皎，鏡像斯照。像去鏡亡，千聖非妙。此門難入，唯君自息。若入此門，半錢不直。不直半錢，萬國爭觀。所以說云，大道體寬。
標指六偈 見聞 釋清遠
見極垂光，聽圓含響。若謂見聞，法成塵想。光流大千，響傳沙界。對現全彰，無在不在。聲不是聲，色不是色。非色非聲，山高水急。眼不可見，耳不可聞。非見非聞，宛爾見聞。見色聞聲，脫出根塵。水月鏡像，夢幻施陳。文殊寶剎，觀音普門。周羅法界，唯子一人。身土交映，妙絕凡聖。本有天真，非病不病。長歌且唱，妙舞更誇。東西南北，示現空花。生死去來，去來生死。若不如是，多過多咎。茲言未諦，此語皆宗。標指若示，古人同風。
標指六偈 水月 釋清遠
水月指陳，最疏最親。若謂可見，還带重輪。月皎於上，水流於下。彼此非干，應緣何假。聲回響轉，垛成招箭。指喻孰明，標門誰辨。凡夫見聞，月皎水渾。心波業識，奔流苦門。二乘聞見，如鏡中面。對像迷真，渠還未薦。水澄月映，孤光迥迥。滅此化城，更須前進。一月耀天，光吞大千。森羅頓現，亙爾無邊。齊含寶月，交光廓徹。非中非外，一多融攝。毗盧性海，自他無礙。迷悟悟迷，相亡相在。一塵百億，百億一塵。奔走塵剎，不動本身。光亡月落，幾人摸索。四十九年，渾用不著。丈夫壯志，自有行市。十字路頭，看人失利。不忻諸聖，不厭凡夫。拈箕奉箒，跨馬騎馿。若人笑我，我亦笑渠。更問如何，我不識書。
標指六偈 語默 釋清遠
至道非言，言亦可傳。可傳何也，應物而宣。言雖應物，物自無物。無物之言，言音自沒。絕言之語，妙應還普。道非晦明，語默同取。舉復誰唱，物物虛曠。咸通大千，徧乎塵想。品類非一，同言異出。圓音落落，凡聖俱適。千品萬類，薰含種智。故此一門，稱無量義。山河宣演，草木揚音。長說無間，所謂甚深。深兮甚淺，不動情見。最省工夫，凡夫不薦。不薦最親，妙義敷陳。歡言即笑，恚怒即嗔。嗔爲金剛，喜爲迦葉。華藏毗盧，心心相接。接兮可見，莫看背面。無字密言，從茲出現。現復誰論，非用耳聞。六根共戶，妙偈星分。森羅經文，不出一塵。非舌非辯，雷轉電奔。展之在手，何法不有。縱橫三界，無一滲漏。時人不信，執言說病。依倚前塵，以爲决定。决定是心，决定是塵。心塵所使，非自由人。諸聖苦口，隨愚過咎。巧說多詞，强爲分剖。法無言說，汝須善別。捨離語言，生死自絕。凡夫聞此，無說過咎。取彼無言，冥然長久。端坐暗獄，以心相續。背却語言，猶如土木。捨有之無，落在邪途。有無俱病，二病俱祛。祛復何去，不離當處。當處不生，語默相取。取兮不知，是東是西。說即不說，不疑即疑。故稱佛子，了事凡夫。是何凡夫，問取李胡。
彼我不二 釋清遠
諸人行李處，非我君不能。我今憑子力，還與汝同心。彼我無差忒，超然絕古今。千差非止水，生死自平沉。對容誰不妙，拂袖省知音。不墮機前路，明明定淺深。其如未覺了，彼我徒自侵。
動靜常一 釋清遠
本自未常迷，何勞今日悟。守住寂寞城，知君還錯悞。從前諸聖人，元是凡夫做。豈有別路岐，教人離憂苦。祇者生死中，即是佛去處。有人忽踏著，選甚浄穢土。一向不回頭，喚之亦不顧。千聖不奈何，何不省言語。了却貪嗔癡，即是諸佛母。
妙語方知 釋清遠
佛與祖師言，拈花示癡子。我今發此談，何言顛倒爾。當人自天真，譬之秋潭水。一物著不得，豈用安名字。切莫向其中，認之還不是。不見須菩提，空空達彼彼。
了妄元真 釋清遠
問汝貪嗔癡，家住在何處。我今要與汝，各各分頭去。好好細思量，免被他官府。大者名爲貪，養得二舍弟。三郎都一處，日夜共活計。令汝家戶大，使汝善調制。子今苦厭我，我與子發誓。一要子自知，二要子依例。三要當處生，四要歡喜偈。與汝善和同，一一無凡穢。一覺一切了，何須去煩翳。我是諸佛母，十方及三世。
物我無差 釋清遠
青山是我身，流水爲我命。養之以四時，蕭然自條正。覆育諸衆生，六度自修省。栽花種菩提，拂石要安靜。不見楊柳飛，自有蒲萄影。玩之且不厭，去亦無冤競。一性一切性，娑婆大圓鏡。
同居善說 釋清遠
世人不識我，求我以形容。形容不相似，徒觀紙上龍。若要識得我，問取主人翁。主人好家業，物物要安藏。六兄誇藝術，三母足溫良。南廳善書算，北庫多財糧。住來但覺久，懶去問張王。君若一識得，與汝同屋梁。
美容可觀 釋清遠
一別海山中，十年春草綠。相思在方寸，顔容皎如玉。音書杳不來，桃李繁且熟。唯有意中人，使我眉頭蹙。
妙容非睹 釋清遠
通身無影像，脫體露堂堂。不話非聲色，何曾有短長。河沙恒徧現，故號法中王。優曇花正開，嗅著不聞香。
延促自爾 釋清遠
春日春山裏，春事盡皆春。春光照春水，春氣結春雲。春客春情動，春詩春更新。唯有識春人，萬劫元一春。
寂體咸周 釋清遠
妙體無方具徧知，近邦遠利絕毫釐。根塵應念周沙界，坐斷毗盧發大機。
應緣不錯 釋清遠
法法無差是正修，見聞從此絕漂流。窮心未到忘心處，一聚根塵安得休。
祖師地種花及總頌四首 地 釋清遠
性地本無生，因生說有地。流傳古至今，非愚亦非智。
祖師地種花及總頌四首 種 釋清遠
從昔未曾迷，於今何所悟。祇緣種性深，更亦無別路。
祖師地種花及總頌四首 花 釋清遠
有種有心地，因緣花自開。要知成果處，却笑祖師來。
祖師地種花及總頌四首 總 釋清遠
五葉花開後，山長水更深。亂雲橫谷口，游子謾追尋。
六句偈六首 前念是凡 釋清遠
前念是凡，短布裁衫。長亭送客，落日張帆。
六句偈六首 後念是聖 釋清遠
後念是聖，一拳打正。干戈叢裏，拾得性命。
六句偈六首 前念非凡 釋清遠
前念非凡，語正言讒。天高海闊，毛羽毿毿。
六句偈六首 後念非聖 釋清遠
後念非聖，萬象明鏡。不假薰修，本來清浄。
六句偈六首 前念即凡 釋清遠
前念即凡，凡不能測。若人要知，終不指劃。
六句偈六首 後念即聖 釋清遠
後念即聖，聖不能知。鐵牛過海，石女生兒。
十憶偈 憶少林 釋清遠
一從三拜後，千古錯流通。永日無人到，蕭蕭檜柏風。
十憶偈 憶曹溪 釋清遠
葉落歸根後，曹溪一滴深。山居人少到，真實好知音。
十憶偈 憶南泉 釋清遠
一歸方丈後，何處覓南泉。昨夜三更月，寒光照座前。
十憶偈 憶趙州 釋清遠
不下禪床後，曾無善巧言。平常安樂事，今古謾流傳。
十憶偈 憶南陽 釋清遠
丹霞相訪後，從此話南陽。草作青青色，春風任短長。
十憶偈 憶雙林 釋清遠
一入雙林後，天宮事可猜。賣魚人不厭，何處見如來。
十憶偈 憶寒山 釋清遠
一住天台後，身單布亦穿。雖然筋骨露，歌笑不堪傳。
十憶偈 憶龐翁 釋清遠
石上栽花後，生涯自是春。若逢親切問，端的不饒君。
十憶偈 憶先師 釋清遠
一見先師後，堪悲復堪笑。爲問何以然，八十重年少。
十憶偈 憶伊余 釋清遠
憶著伊余後，呵呵笑未休。何人知此意，有語不堪酬。
十可行十頌 宴坐 釋清遠
清虛之理竟無身，一念歸根萬法平。物我頓忘全體露，箇中殊不計功程。
十可行十頌 入室 釋清遠
問道趨師印自心，入門端的訪知音。此生不踏曹溪路，到老將何越古今。
十可行十頌 普請 釋清遠
拈柴擇菜師先匠，進業修身見古人。若到諸方須審實，龍門此法是通津。
十可行十頌 粥飯 釋清遠
三下板鳴生死斷，十聲佛唱古今通。開單展鉢親明取，不可麤心昧苦空。
十可行十頌 掃地 釋清遠
田地生塵便掃除，房廊萧洒共安居。裝香掃地無餘事，默耀韜光示智珠。
十可行十頌 洗衣 釋清遠
臨流洗浣莫疏慵，入衆衣裳垢不中。上下鄰肩薰炙久，身心動念肯消鎔。
十可行十頌 經行 釋清遠
石上林間鳥道平，齋餘無事略經行。歸來試問同心侶，今日如何作麽生。
十可行十頌 誦經 釋清遠
夜靜更深自誦經，意中無惱睡魔惺。雖然暗室無人見，自有龍天側耳聽。
十可行十頌 禮拜 釋清遠
禮佛爲除憍慢垢，由來身業獲清凉。玄沙有語堪歸敬，是汝非他事理長。
十可行十頌 道話 釋清遠
相逢話道莫虛頭，大語高聲笑上流。言下若能窮本末，肯將無義結朋儔。
感興二首  其一 釋清遠
空裏形骸夢裏身，夢中身世莫追尋。可憐一脈巖前水，流入人間古到今。
感興二首  其二 釋清遠
夢幻空花祇自知，潜思二十九年非。夕陽芳草曾行處，誰料紅蓮步步隨。
海會辭老和尚 釋清遠
來時無有語，去亦不知聞。此曲誰能和，轟轟出白雲。
和五祖老和尚寄鐵牛歌 釋清遠
混沌未分先剖判，生成不假陰陽煅。頭角前來是好牛，皮毛更不重更換。滿目平田無寸草，饑餐渴飲無生老。威音王佛是如今，有甚衆生可尋討。哮吼一聲天地動，達人見處吾無用。坐斷毗盧世界寬，自是衲僧眼皮重。一遇知音和始齊，自餘總是閑陪從。
山偈 釋清遠
動境徧娑婆，以之成逼迫。安心一處坐，從是虛生白。逼迫何逼迫，膏火煎魂魄。虛白何虛白，廣教揚孤翮。良哉靜者心，四海猶爲窄。匹彼在動士，天地何遼隔。故茲審觀究，二者俱介僻。棄彼而奔此，安得有深益。樂者自何至，苦者自何適。苦樂忘根緒，由夫征路陌。路陌苟不征，躭躭本家宅。昔未厭瓦礫，今豈重金璧。金璧有所重，瓦礫未可擲。瓦礫謂金璧，殺盜應非逆。金璧謂瓦礫，聖賢失蹤跡。金璧而金璧，瓦礫而瓦礫。苦樂各平等，法法無假借。大空離衆念，真實無改易。樂而無樂相，苦亦無苦跡。苦樂同十虛，心門廣開闢。龍吟而鳳鳴，天淵發金液。人不念諸道，饑口枉求食。一也及夫此，曹溪稱上客。因思賢聖人，不寐徹殘夕。時哉各勉旃，升沉在咫尺。
題四面法智禪師塔 釋清遠
珍重靈知者，綿綿亙古今。人居千聖外，塔鎖亂雲深。碧落杉松色，丹崖虎豹音。回光如到此，必也見師心。
與太平四面夜坐 釋清遠
城中應接同摩詰，雲外無心似老盧。月白風清深夜坐，出家全不費工夫。
示看經僧 釋清遠
句義縱橫那畔彰，五千餘卷總含藏。如何不覓根頭意，空看枝邊木葉黄。
讀傳燈錄二首  其一 釋清遠
虛名虛說傳來久，真語真蹤示後人。虛實灼然知下落，清風千古見芳塵。
讀傳燈錄二首  其二 釋清遠
家家門前火把子，半夜愚夫說相似。碧天如水月如鈎，古今流落閑名字。
示栽松僧 釋清遠
一寸靈苗手自栽，前崗後隴作良材。敢將不朽傳他日，唯把青青示後來。
山中偶作三首  其一 釋清遠
分明不了却成迷，無限風光付與誰。若得家山田地穩，自然處處不思議。
山中偶作三首  其二 釋清遠
舊事成空莫可追，舊心將把再思惟。古今不隔絲毫許，會得如斯也大奇。
山中偶作三首  其三 釋清遠
休處言休便好休，五湖蹤跡任遨遊。莫嫌活計無多子，此箇牟尼用到頭。
示衆 釋清遠
求心心未諦，等人人不來。巖花曉來雨，寂寞爲誰開。
三句頌 釋清遠
禹穴龍門寺，探珠欲問龍。
讀靈源十二時歌 釋清遠
一日日，一時時。龍門老，心自知。
師常以六隻骰子示禪人六面皆六點復作三頌  其一 釋清遠
六隻骰子滿盆紅，不用安排祇麽通。擬欲進前求解會，大似西行却向東。
師常以六隻骰子示禪人六面皆六點復作三頌  其二 釋清遠
六隻骰子滿盆紅，塵墨河沙用莫窮。誰能解展金剛手，祖佛親來亦掃脩。
師常以六隻骰子示禪人六面皆六點復作三頌  其三 釋清遠
六隻骰子滿盆紅，馬載馿駝一擲空。赫赤窮來無可賽，請君從此現神通。
迷逢達磨 釋清遠
信步遊梁魏，乘時別少林。長安車馬客，無限利名心。
因法眼頌 釋清遠
呪咀毒藥，形聲之逆。眼耳若通，本人何適。根問本人何所適，塗割等平忘順逆。有爲雖僞性常真，法法無依稱善吉。
無情說法 釋清遠
無情說法異盲聾，聽得之人眼耳通。不但近塵并遠剎，十方度盡顯全功。
寒食禮先師真五首  其一 釋清遠
雲水參尋訪此宗，十年磨刮太虛空。區區力盡還依舊，方知萬法本來同。
寒食禮先師真五首  其二 釋清遠
一悟吾師心便息，信門入處還無入。二十年中事密如，向人殊不勞心力。
寒食禮先師真五首  其三 釋清遠
前人說法後人聽，由來兩箇總無情。祇緣口耳都相似，所以流通道自成。
寒食禮先師真五首  其四 釋清遠
去人去矣叮嚀囑，住者相承無斷續。若遇知音一和時，乃知去住常充足。
寒食禮先師真五首  其五 釋清遠
清明寒食與諸人，共禮先師不動身。萬法本閑心亦爾，將來誰是得吾真。
和珪首座二頌  其一 釋清遠
祇論親切不論時，回笑諸方陷虎機。一句未容開口對，片帆先逐便風歸。頭頭有路堪行履，物物無差莫棄違。不見黄梅足奇士，盧公却得祖師衣。
和珪首座二頌  其二 釋清遠
媿爾相求識歲寒，不嫌危磴路千盤。歸堂一剳曾親訪，閉戶深山肯自瞞。月下篇章應獨和，壺中天地共誰看。臨機大用全收放，何必區區握雪團。
送郭大夫知鉅野 釋清遠
東歸半載漁樵樂，北去三年父母來。金馬玉堂彈指入，寶樓香閣一時開。
題陳子美息陰堂 釋清遠
湛湛寒溪疊疊山，息陰投老得身閑。武陵花好春常在，漁棹歌清事不關。眼底兒孫從富貴，罇前鬢髮任斕斑。天機日有真消息，頻許禪僧共往還。
題孫欽之養素軒 釋清遠
善養不教聲色亂，素絲無染是天真。有時來此軒中坐，作箇忘機混沌人。
智海化士乞頌 釋清遠
乞食山城歸帝里，毗耶鉢飯香而美。莫念故園桃李春，更參上國西來旨。
示圍爐僧 釋清遠
爐邊靜坐默無言，勿論麤疏若市廛。冷暖此中看火色，祖師心印爲親傳。
題徐四翁壁 釋清遠
徐翁活計天真，年老無喜無嗔。參取面前桑樹，乾坤不出一塵。
題祇園庵 釋清遠
祇園誰住此，謂是钁頭通。物外庵邊竹，人間耳畔風。露畦青戢戢，烟浦綠濛濛。祇箇潜心處，分明古者同。
夏散輒病既病且惱因書山偈示一一禪者 釋清遠
萬劫一瞬視，塵沙不動移。若爲論過未，併總入無時。海闊波仍匝，心通佛可齊。床頭木枕子，推出恐人迷。
題侍者寮香林閣 釋清遠
葛厨松枕午窗凉，卧看風雲草木香。彈指徧遊塵剎盡，故山歸路笑羊腸。
送常侍者西歸省親 釋清遠
本從綿竹過南方，依前歸入綿竹去。井舍猶爲舊日居，山川不改當時處。鄰人見之莫驚愕，親里歡迎斷思慮。有問南方所得時，瘦藤爲我聊輕據。
小師崇堅乞偈 釋清遠
事辦須尋道，方明爾本來。禪關無鎖鑰，祇要用心開。
龍門偶作五首  其一 釋清遠
明月何皎皎，永夜入我室。照出萬古心，念此百年質。隔窗風露泫，擁毳衣衾密。遲遲不能寐，餘光在東壁。
龍門偶作五首  其二 釋清遠
叨叨林鳥啼，披衣中夜坐。撥火悟平生，窮神歸破墮。事皎人自迷，曲淡誰能和。念之永不忘，門開少來過。
龍門偶作五首  其三 釋清遠
嗚嗚鼯鼠啼，時人皆不喜。得意即相呼，意去當自止。吉凶由之生，吾未見其理。此言如未聞，大梅有宗旨。
龍門偶作五首  其四 釋清遠
初夜凉生早，微雲卷太空。燈懸松竹露，簾捲薜蘿風。可笑千年事，能將一念通。相逢禪客間，細細話吾宗。
龍門偶作五首  其五 釋清遠
每念心中事，頻開掌內珠。欲憑天上雁，待寄水中魚。此意終難寫，斯言不可書。含毫竟寂寞，遶屋樹扶疏。
題靈光臺壁  其一 釋清遠
吾初欲作真常語，更恐真常暗流注。不如不語人共知，人欲知之反勞慮。崖頭浮圖示其相，臺上野雲飛不住。周遊獨步或可追，錦繡谷中歸舍去。
題靈光臺壁  其二 釋清遠
百骸潰散此日言，一物長靈異時語。此日長靈猶可知，異時潰散憑誰舉。可知所以有生滅，解舉方能忘取與。光明寂照徧河沙，慎勿於中論爾汝。
花山 釋清遠
石龜不念歲月古，舊記已滅名尚留。道傍蒼木老霜雪，澗畔野草隨春秋。訛傳細讀華陽傳，靈跡獨聞姚比丘。可憑定力驗今昔，人間萬事徒悠悠。
木魚 釋清遠
無端擊此溝中斷，鐘鼓相參無雜亂。能聞所聞非二緣，以此及此通回換。凡夫何故作追攀，達士若爲成智觀。可憐流入薩婆若，醉眠尚爾排魚貫。
讀經 釋清遠
不染而染妄本虛，染而不染悉無餘。本虛自是能成事，體浄何妨應萬殊。斷妄證真心豈息，非真非妄智還迂。了真了妄如無礙，自在圓明始是珠。
不寐 釋清遠
毗耶離城居士家，環堵十笏容河沙。八萬四千高座衆，咄嗟已辦熏天花。迢迢不到迷是障，念念常入心無差。須彌盧山四大海，我見如一粟與麻。
早起 釋清遠
老來愈見心無事，夜永偏知膽更凉。淺淺地爐猶有火，依依山月尚臨牆。試將寂滅那伽定，暗寫雕蟲篆刻章。剛被啼鷄忽驚斷，一時歸入正思量。
起晚 釋清遠
展脚縮脚饑鼠啼，合眼開眼重露晞。覺來始了夢時事，夢處寧容覺後知。瞬息黄粱猶未熟，翩翻蝴蝶正狂飛。披衣獨坐日正午，試問何如半夜時。
遊定明塔院作二頌  其一 釋清遠
大士安禪地，千松塔院春。門深松檜老，事古歲時新。人禮香燈夜，鳥啼花雨晨。祇應禪石上，去住亦通神。
遊定明塔院作二頌  其二 釋清遠
白塔雲中路，晴空鳥外簷。好山長入望，終日坐無厭。幾箇竹生石，數枝花映簾。長安曾未到，神力動飛潜。
因舉楞嚴經七處徵心成頌 釋清遠
善逝明知直不邪，要窮妄識是空花。故令慶喜推心目，勝相初觀始出家。在內何緣昧肝胃，相知在外又成差。琉璃比眼還同境，閉障開明未有涯。合處隨生難定體，根塵兼带轉蓬麻。世間一切都無著，水陸空行作翳瑕。七處無歸全失措，從茲始得徧河沙。
述懷示學者 釋清遠
細思五十三年事，併入初中後夜心。須信剎那通過未，更無毫髮作追尋。隨消舊業根先斷，永絕新殃道已深。此是安身立命處，故吹一曲報知音。
病中示光道者 釋清遠
我病無形不可見，曼殊室利得深知。再三若欲通消息，推出床頭木枕兒。
蔣山送無著道人歸舒州 釋清遠
已禮雲中塔，更瞻堂上師。方思江水北，共集定林西。一句無多子，千差永不疑。到家勤愛護，此道少人知。
送禪人入京 釋清遠
千人叢與萬人叢，無喜無嗔耳目通。要識太原孚上座，六街鐘鼓鬧鼕鼕。
再得旨退褒山成三偈代違和守錢公  其一 釋清遠
住山久有烟霞疾，得請放還麋鹿羣。厚意於公殊未報，深禪聊復對爐薰。
再得旨退褒山成三偈代違和守錢公  其二 釋清遠
公家忠靖有遺德，乃與定明開道緣。異世今時豈人意，一麾千里是家傳。
再得旨退褒山成三偈代違和守錢公  其三 釋清遠
出岫油然亦乘興，倦飛隨意即知還。有心知到無心域，鳥戀故林雲在山。
釋迦如來出山像贊 釋清遠
妙色非身，形容乃普。閻浮未下，雙林已睹。曠濟功深，六年行苦。塵沙相好，萬億剎土。衆生心浄，佛日常午。正念蒙光，迷人外取。雕檀寫㲲，像未孩乳。今茲範模，傳從乃古。象步出山，智珠河吐。水月頓澄，豁開覺戶。瞻之仰之，豈敢自侮。常在不滅，此言手舞。
觀音像贊二首  其一 釋清遠
曠大劫來離衆苦，心心永斷諸分別。聞處真聞實不聞，說時雖說常無說。法身普現凡聖等，耳根采聽音聲絕。娑婆最有大因緣，一念清凉除惱熱。
觀音像贊二首  其二 釋清遠
曠大劫來不虛妄，言言故得皆真實。應念蒙光迅電飛，尋聲救苦奔風疾。千章萬句離文字，異韵殊音垂祕密。現相宣揚遇此時，見聞穎脫欣今日。
天台三大士像贊 釋清遠
岩岩天台，曠闊寰宇。大士不我，毫端莫取。蜀客心狂，纖塵一縷。屈指拊掌，松石猛虎。生涯何有，流傳今古。靜對虛堂，非謂無補。
達磨大師贊 釋清遠
振摇梁魏，斟酌皮髓。孰云西來，空槨而已。素壁虛堂，少林熊耳。
百丈大師贊 釋清遠
慧燈續傳，福庭宜敞。常住世間，水月鏡像。是謂叢林，大智百丈。
楊岐和尚贊 釋清遠
鬧市竿頭呈戲，衆眼曾驚。栗棘蒲上橫吞，諸方盡畏。宜陽秀水，萍實楊岐。雨過雲橫，天高地下。
白雲端和尚贊 釋清遠
綱紀著明，不忘付授。浄空無際，如日處晝。欲究根源，瞻之龍岫。
五祖演和尚贊 釋清遠
遇冤則親，傳虛果當。剛硬齒牙，生鐵腸臟。風清淮楚，道實宗匠。不有智悲，子孫安嚮。
浮山圓鑒和尚贊 釋清遠
并汾鐵騎，老息荒丘。雲施雨罷，花落水流。
褒山定明禪師贊 釋清遠
四海稱唐，師出華陽。不起燕坐，翱翔帝鄉。名與山俱，道逐時芳。濟民助國，能雨能暘。貧者獲富，熱者得凉。羣蒙所歸，實在不亡。
悟首座圖余幻質復求爲贊 釋清遠
廓然無聖，儼爾有容。明明絕眹，密密垂蹤。昔也懷寶，枯木藏龍。今其示人，巨嶽喬松。龍吞萬類，松茂三冬。神而不改，風雲必從。吾形既得，爾道自鍾。褒斜路險，漢水朝宗。
珪首座求贊 釋清遠
如珪如璋，惟子非我。且陋且拙，在余是可。子今傳余，拙則成奇。物感神會，形動心隨。凝雲不飛，寒月下映。孰謂之凡，孰謂之聖。余猶爾也，奇拙同貫。嘻嘻期文，大朴未散。
順知藏求贊 釋清遠
色裏膠青不見形，影中所以邈吾真。吾真定有非形礙，爲對凡夫顯幻塵。塵既顯，道彌新，不貴西來彼上人。
淵禪人求贊 釋清遠
似余似余，類我類我。我復謂誰，如火與火。描邈不就，迎隨不果。寫出龍門，衲僧災禍。
如大師求贊 釋清遠
比類則疏，現形仍普。得在一瞬，照窮千古。雲起吟龍，風生嘯虎。贊之絕辭，瞻焉奚睹。
賢監院求贊 釋清遠
徧界不藏，毫端獨妙。縱未嚬呻，已先微笑。吾子識也，水月斯照。纖塵不遺，是爲宗要。
肱維那求贊 釋清遠
識余者誰，請觀端的。孰云丹青，謾勞尋覓。斷雲架巘，皎月在壁。昭爾惺惺，悟茲寂寂。
勤禪人求贊 釋清遠
滄溟一滴鹹無際，厚地纖塵廣有餘。何事陋容人寫得，祇緣蹤跡在龍舒。
昕侍者求贊 釋清遠
吾行爾隨，吾喚爾應。唯隨與應，不欠不剩。因吾識爾，此像果親。靜而瞻之，道實絕倫。
元侍者求贊 釋清遠
道雖光明，形則山野。提折脚鐺，住深蘭若。拙韵無取，陋容誰寫。常在左右，覺元侍者。
小師崇戒求贊 釋清遠
似即疏，比仍失。廓爾空，皎然日。顧丹青，寫容質。誰使之，省尋覓。
無著道人求贊 釋清遠
植杖望雲何處，空山獨立凝情。媿我蕭然無物，謝伊裝點相成。
馮濟川教授求贊 釋清遠
天地無物我無物，隠顯空雲隨出沒。此間誰是悟玄人，霹靂光中轟一咄。
吳公明求贊 釋清遠
欲識坦然老，乃是龍門人。聲名落四方，坐卧今十春。會見移庵去，何妨邈形真。平生香火緣，對比即神通。
張公壽求贊 釋清遠
首到東山，晚親龍岫。歲經寒暑，人非新舊。塗毒長鳴，優曇勿嗅。靜對終日，弟子公壽。
戴巨濟求贊 釋清遠
畫出人皆識，相逢道更親。起雲峰後路，記得往來頻。
龍門常住圖師真知事求贊 釋清遠
寥廓無狀，孰爲龍門。有指南路，絕刀斧痕。因緣去住，任物所論。黄竹寒湫，曉而復昏。
頌古六十二首  其一 釋清遠
杲日連天照有無，孰云善逝坐跏趺。如今要見當年事，邪正猶來在半途。
頌古六十二首  其二 釋清遠
法王法令若爲酬，潦倒文殊强出頭。負累釋迦猶可事，至今千古鬧啾啾。
頌古六十二首  其三 釋清遠
百萬人天望舉揚，拈花微笑大乖張。幾多業識茫茫者，問著勞生沸似湯。
頌古六十二首  其四 釋清遠
若有絲毫付與人，可師何得更全身。人間天上迷逢處，八兩元來是半斤。
頌古六十二首  其五 釋清遠
非風幡動唯心動，大海波瀾常洶湧。魚龍出沒任昇沉，生死聖凡無別共。無別共底怎麽樣，祖佛傍觀空合掌。
頌古六十二首  其六 釋清遠
潦倒江湖上，竿頭事可咍。一回浮子動，又是上鈎來。
頌古六十二首  其七 釋清遠
草裏尋常萬萬千，報云飛去豈徒然。鼻頭是甚閑皮草，十字縱橫一任穿。
頌古六十二首  其八 釋清遠
一回思想一傷神，不覺翻然笑轉新。雲在嶺頭閑不徹，水流澗下太忙生。
頌古六十二首  其九 釋清遠
挂得帆來遇便風，須臾千里到家鄉。臨門上岸逢妻子，歡喜情懷不可當。
頌古六十二首  其一○ 釋清遠
挂拂遭呵耳便聾，衲僧奚若驗宗風。金剛腦後抽生鐵，華岳三峰倒卓空。
頌古六十二首  其一一 釋清遠
家肥生孝子，國霸有謀臣。拳頭劈口槌，未到無兒孫。
頌古六十二首  其一二 釋清遠
開田說大義，後人莫容易。百丈總持門，淡而還有味。
頌古六十二首  其一三 釋清遠
打麵還他州土麥，唱歌須是帝鄉人。現成財本成家者，多見饑寒在子孫。
頌古六十二首  其一四 釋清遠
大雄山下斑斑虎，觸著傷人誰敢顧。親遭一口老婆心，何曾用著腰間斧。
頌古六十二首  其一五 釋清遠
相見言談理不虧，等閑轉面便相輝。畢竟水須朝海去，到頭雲定覓山歸。
頌古六十二首  其一六 釋清遠
大唐國裏無禪師，不許會兮祇許知。著肉汗衫如脫了，方知棒喝誑愚癡。
頌古六十二首  其一七 釋清遠
彼此老來誰記得，人前各自强惺惺。一坑未免俱埋却，幾個如今眼子青。
頌古六十二首  其一八 釋清遠
問答分明是切磋，幾人於此見詨訛。少年俱决龍蛇陣，潦倒同吟稚子歌。
頌古六十二首  其一九 釋清遠
相見錦江頭，相携上酒樓。會醫還少病，知分不多愁。
頌古六十二首  其二○ 釋清遠
八面當風祇這是，拂袖之談動天地。堪愛賣身王老師，不作賤兮不作貴。
頌古六十二首  其二一 釋清遠
南北東西無不利，令人深愛老南泉。眉毛撕繫如相似，鼻孔遼天不著穿。
頌古六十二首  其二二 釋清遠
禪床驚震被搽糊，惹得兒孫不丈夫。拄杖劈頭連打出，也教知道赤鬚胡。
頌古六十二首  其二三 釋清遠
祖佛場中不展戈，後人剛地起詨訛。道泰不傳天子令，時清休唱太平歌。
頌古六十二首  其二四 釋清遠
五色狸奴盡力爭，及乎按劍總生盲。分身兩處重相爲，直得悲風動地生。
頌古六十二首  其二五 釋清遠
安國安家不在兵，魯連一箭亦多情。三千劍客今何在，獨許莊周致太平。
頌古六十二首  其二六 釋清遠
同氣相求事可論，一回見面一歡情。兩行何處閑文字，一隊誰家好弟兄。
頌古六十二首  其二七 釋清遠
骨裏皮兮皮裏骨，大隋老子無窠窟。上士聞之笑未休，中流特地生疑惑。
頌古六十二首  其二八 釋清遠
老大宗師豎指頭，一生用得最風流。玄沙拗折無人會，年來年去冷颼颼。
頌古六十二首  其二九 釋清遠
黄金爲骨玉爲稜，莫把他家此日尋。多少從來悟心匠，盡將底事繼威音。
頌古六十二首  其三○ 釋清遠
池陽何處得捫摸，後代商量苦也無。古人剛地成多事，敢問如今會也無。
頌古六十二首  其三一 釋清遠
密密堂堂早二三，本來無物更何堪。癡人見了生歡喜，作者相逢滿面慚。
頌古六十二首  其三二 釋清遠
悟人千箇道無憂，肯信遭他第二頭。寂寞山花寒食後，夕陽西去水東流。
頌古六十二首  其三三 釋清遠
長連床上狐屎尿，三聖堂前狗吠春。跳出金牛窠窟子，月明照見夜行人。
頌古六十二首  其三四 釋清遠
玄沙三種病人，有理不在高聲。引得香嚴老子，走來樹上懸身。
頌古六十二首  其三五 釋清遠
禍福威嚴不自靈，殘盃冷炙享何人。一從去後無消息，野老猶敲祭鼓聲。
頌古六十二首  其三六 釋清遠
春寒料峭，凍殺年少。切忌參商，別無奇妙。低頭侍奉，歡喜問訊。佛法商量，傷子性命。
頌古六十二首  其三七 釋清遠
趙州言勘破，笑殺老禪和。院主鬚眉落，南泉打粥鍋。趙州勘破，却成罪過。大地衆生，千箇萬箇。
頌古六十二首  其三八 釋清遠
醉眠醒卧不歸家，一身流落在天涯。祖佛位中留不住，夜來依舊宿蘆花。
頌古六十二首  其三九 釋清遠
一問當機絕異同，定乾坤箭驗勳功。轟轟一掌胲腮下，笑殺雄山者老翁。
頌古六十二首  其四○ 釋清遠
春至是花開，朱顔安在哉。可憐園裏色，不入鏡中來。
頌古六十二首  其四一 釋清遠
春來依舊一枝枝，同地同天道不疑。未徹之言人莫問，令余特地笑嘻嘻。
頌古六十二首  其四二 釋清遠
擘開華岳連天色，放出黄河到海聲。瞎馿死後蒿枝折，大地如今有幾人。
頌古六十二首  其四三 釋清遠
奉君三頓曲周遮，屈辱雲門老作家。渡水穿雲五湖客，欲將何物當生涯。
頌古六十二首  其四四 釋清遠
雲門答餬餠，言前句後領。馿鞍爺下頷，到了終不省。塞却你咽喉，把將餬餠來。
頌古六十二首  其四五 釋清遠
楊子江頭楊柳春，楊花愁殺渡頭人。一聲殘笛離亭晚，君向瀟湘我向秦。
頌古六十二首  其四六 釋清遠
數目分明舉即難，衲僧無不膽毛寒。須知更有壺中路，但向須彌頂外看。
頌古六十二首  其四七 釋清遠
萬象之中獨露身，一回相見一回嗔。東西南北吾皇化，莫向江頭苦問津。
頌古六十二首  其四八 釋清遠
鼇山成道足人傳，莫是從前話不圓。頼有玄沙知始末，徧身紅爛在漁船。
頌古六十二首  其四九 釋清遠
老大宗師沒巴鼻，養狗之緣太兒戲。奪牌禪客如到來，鉛刀爭及吹毛利。
頌古六十二首  其五○ 釋清遠
欲求佛法往南方，老大宗師爲舉揚。山花滿地雖狼藉，一陣風來一陣香。
頌古六十二首  其五一 釋清遠
宗師方便太慈悲，是汝之言實古錐。萬里神光騰頂後，肯將生死嚇愚癡。
頌古六十二首  其五二 釋清遠
在途在舍若爲酬，莫把先師一例求。雄雄宇宙如王者，未免半邊無髑髏。
頌古六十二首  其五三 釋清遠
犢牛生子頗相諳，兩眼通紅色似藍。把火照來無覓處，大家普請一時參。
頌古六十二首  其五四 釋清遠
趙州一椀茶，驗盡當行家。一期雖似好，爭免事如麻。
頌古六十二首  其五五 釋清遠
師真醜拙不堪呈，用盡身心笑殺人。彼中莫覓絲頭意，白鼻崑崙賀新正。
頌古六十二首  其五六 釋清遠
出得出不得，初不離是定。聖者起凡情，凡人而乃聖。倒用與橫拈，扶邪及顯正。春雨春風竹戶凉，落花啼鳥千峰靜。
頌古六十二首  其五七 釋清遠
平生心膽向人傾，到此門中有幾人。別後都城舊知己，暖烟斜日又黄昏。
頌古六十二首  其五八 釋清遠
佛手馿脚生緣，黄龍元無此語。直饒恁麽知之，我儂亦未相許。奉報四海禪人，第一不得錯舉。
頌古六十二首  其五九 釋清遠
著眼看來寧免瞎，全身何用佩金魚。黄龍意氣雄豪甚，祇爲他家不識書。
頌古六十二首  其六○ 釋清遠
盡力不柰何，按牛頭喫草。若無錦繡文，難以論嘉藻。
頌古六十二首  其六一 釋清遠
何故喚作手，衲僧難開口。擬議自顢頇，可憐大蒙斗。
頌古六十二首  其六二 釋清遠
彼此且無相負累，行人無不失鈎錐。雖然不瞎衆生眼，也好拳頭劈口槌。
偈頌一一二首  其一 釋清遠
世尊拈花，迦葉微笑。親切親切，省要省要。眼目定動，料料掉掉。爲報先生，莫打之遶。
偈頌一一二首  其二 釋清遠
兩岸蘆花一葉舟，凉風深夜月如鈎。絲綸千尺慵拋放，歸到家山即便休。
偈頌一一二首  其三 釋清遠
揮戈佛日不西流，照徹人間洞九幽。從此安居無一事，休將玄妙挂心頭。
偈頌一一二首  其四 釋清遠
昨朝六月二十六，無角鐵牛生四足。哮吼一聲人未知，撼動天關并地軸。隻履又西歸，唱罷胡家曲。可憐末後太分明，無限清聲徧溪谷。
偈頌一一二首  其五 釋清遠
棒喝齊施古佛宗，三玄三要絕狐蹤。白雲消散青山在，明月蘆花對蓼紅。
偈頌一一二首  其六 釋清遠
浄名居士在家人，不二門深入者親。一鉢上方香積飯，寥寥千古轉通津。
偈頌一一二首  其七 釋清遠
一與山門作境致，見者頓超無學地。二與後人作標牓，凡聖悟迷皆一樣。若是叢林向上關，有人踏著喜無量。
偈頌一一二首  其八 釋清遠
少室無言語，曹溪有消息。可憐門大開，而人不能入。蒼龍得雲雨，猛虎生羽翼。但解自承當，何勞問知識。
偈頌一一二首  其九 釋清遠
總記不得，天花滿裓。縱有千言，不如一默。
偈頌一一二首  其一○ 釋清遠
木伎機，石女兒。三冬陽氣盛，六月降霜時。有語非干舌，無言切要詞。會我最後句，出世少人知。午齋晨粥無餘事，箋茗爐香話道奇。
偈頌一一二首  其一一 釋清遠
普光明殿在人間，凡聖交羅絕往還。若向一塵親得見，毫光照處奉慈顔。
偈頌一一二首  其一二 釋清遠
大衆盡皆雲集，僧堂橫吞佛殿。露柱倒掛燈籠，天高地厚，月白風清。雨順風調，河清海晏。饑則共君餐苦菜，渴則與子飲寒泉。直饒天外雨花飛，爭似歸堂喫茶去。
偈頌一一二首  其一三 釋清遠
臺山路上，過客全稀。破竈堂前，感恩無地。雪埋庭柏，冰鎖偃溪。雖在南方火爐頭，不入他家虀甕裏。
偈頌一一二首  其一四 釋清遠
露柱多年出家，燈籠久已落髮。佛殿堅持禁戒，三門近得休歇。大事本來平等無著，清凉滿月度盡草木，叢林一似陽和齊發。
偈頌一一二首  其一五 釋清遠
萬物咸新論故鄉，擡眸元是舊爺娘。先春花發馨香遠，物外山河日月長。
偈頌一一二首  其一六 釋清遠
悟時此事元來易，迷後斯門實大難。處處綠楊堪繫馬，家家門口透長安。
偈頌一一二首  其一七 釋清遠
三月初三二月二，不壞假名談大義。衆生役役趁光陰，道流所以爲虛棄。二月念九三月一，摩訶般若波羅蜜。假使多聞達古今，歷劫何曾異今日。
偈頌一一二首  其一八 釋清遠
如來妙色身，真實難藏覆。不掛本來衣，豈著娘生袴。無憂樹下降生時，南北東西行七步。行七步，度盡衆生無所度。
偈頌一一二首  其一九 釋清遠
昨日如來垂法雨，今朝法雨洗如來。了然一味無差別，雲外青山朵朵開。欲報如來深恩，殿上重新浴過。
偈頌一一二首  其二○ 釋清遠
龍門結夏勝諸方，大地山河爲舉揚。若向九旬參得透，更無佛法可商量。
偈頌一一二首  其二一 釋清遠
了知一，萬事畢，釋迦彌勒欣今日。但得心安是處安，無災無難無今昔。要知佛法根源，記取五月初一。
偈頌一一二首  其二二 釋清遠
入得龍門事事奇，聞聲見色不思議。山青水綠緣何事，盡是諸人力使之。
偈頌一一二首  其二三 釋清遠
先師當年末後句，與人皮下挑出刺。譬如六月日中冰，銷鎔處處皆相似。後來聽響各流傳，更加一二與三四。箇中孰是無耳人，明見去來不生死。
偈頌一一二首  其二四 釋清遠
世人盡道路行難，本分真金入火看。煉去煉來金體浄，一槌打作玉欄干。
偈頌一一二首  其二五 釋清遠
一竿一笠一蓑衣，急水灘頭下釣絲。鈎上錦鱗容易得，蘆花深處月明歸。
偈頌一一二首  其二六 釋清遠
打動龍門鼓，喚起鐵餕餡。請君一咬破，山僧豈相賺。先師曾得力，滋味今不減。若也不柰何，好箇鐵餕餡。
偈頌一一二首  其二七 釋清遠
親從家裏來，家中何所有。持此一片石，廣大堅且久。靈山曾獻佛，帝釋聊舉手。心中出何物，安樂并長壽。
偈頌一一二首  其二八 釋清遠
圓明了知，不由心念。抵死要道，墮坑落塹。
偈頌一一二首  其二九 釋清遠
容顔甚奇妙，光明照十方。我適曾供養，今復還親覲。
偈頌一一二首  其三○ 釋清遠
擬思量，何劫悟。不思量，終莽鹵。欲思不思踏破時，萬里無雲常顯露。常顯露，妙用恒沙非旦暮。
偈頌一一二首  其三一 釋清遠
來來去去去來時，去去來來離覺知。了得去來無罣礙，方知塵劫不思議。
偈頌一一二首  其三二 釋清遠
徧界不藏全體露，絲毫有見事還差。會中誰是先陀客，不動纖塵便到家。
偈頌一一二首  其三三 釋清遠
獨自坐方信，西來有達磨。獨自行不用，紅蓮足下生。獨自語分明，向誰誰肯許。獨自參剎剎，塵塵示指南。相逢相問窮端的，莫道山僧解放憨。
偈頌一一二首  其三四 釋清遠
昔人已乘白雲去，此地空餘綠水流。綠水一去不復返，白雲千載空悠悠。湖南舊說老楊岐，失却金毛師子兒。江南江北無覓處，龍門今日順風吹。順風吹，囉囉哩，水急風高下釣磯。
偈頌一一二首  其三五 釋清遠
鳥從空裏飛，人向心中住。人死心宛然，鳥沒空何預。人生一過鳥，此心實可據。但自了其心，無勞問來去。
偈頌一一二首  其三六 釋清遠
龍門別無奇妙，剛謂單傳心要。豈惟淺水無魚，撥剔全無孔竅。二時展鉢開單，逐日屙屎送尿。萬事與人一般，子細看來好笑。
偈頌一一二首  其三七 釋清遠
會既少，舉尤難，叢林雖有日凋殘。若欲明斯旨，應須離念看。一人如領解，大衆盡心安。
偈頌一一二首  其三八 釋清遠
狸奴白牯念摩訶，貓兒狗子長相見。諸禪客，薦不薦。若言自性本圓明，大似捫空追閃電。
偈頌一一二首  其三九 釋清遠
不動龍門內，行參古佛機。親逢渠面目，肯話自容儀。凡聖心平等，高低路坦夷。丹霞燒木佛，院主落鬚眉。
偈頌一一二首  其四○ 釋清遠
正當恁麽時，歷劫不曾迷。步步超三界，歸家頓絕疑。
偈頌一一二首  其四一 釋清遠
幾回生，幾回死，生死悠悠無定止。自從頓悟了無生，於諸榮辱何憂喜。